Qalampir.uz - Грипп бошландими? Бирга енгамиз\nГрипп бошландими? Бирга енгамиз\n13:58, 20.01.2017 Саломатлик\nКасалликнинг бошланиш даври турли белгиларда намоён бўлади: ҳолсизлик, бош оғриғи, иштаҳанинг йўқолиши\nҚиш мавсумида қор, ёмғирдан кейинги изғирин совуқда турли касалликлар кўпая бошлаши ёмон. Айниқса, тумов (грипп) юқумли бўлиб, унинг асоратлари аянчли оқибатларга олиб келиши мумкин.\nКасалликнинг бошланиш даври турли белгиларда намоён бўлади: ҳолсизлик, бош оғриғи, иштаҳанинг йўқолиши. Кўп учрайдигани бу – томоқ қуруқшаб, қирилишидир. Оғиз шиллиқ қаватининг зарарланиши вирусли инфекциялар юқуши туфайли содир бўлади.\nВирусли инфекция атрофдагиларга жуда тез тарқалади. Маълумки, одам акса урганда, йўталганида ёки гапирганида оғзидан кўз илғамас суюқлик томчилари атрофга сачрайди. Вирус ана шу томчилар орқали юқиши билан хавфли.\nКасалликнинг белгилари намоён бўлганда, нима қилиш керак? Аксарият ҳолларда касаллик кечқурун бошланади. Ўзбилармонлик билан турли дори воситаларини шифокор маслаҳатисиз қабул қилиш мумкин эмас.\nАввало оила аъзоларингизнинг хавфсизлигини таъминлаш зарур. Бунинг учун хонани шамоллатиб, пўстлоғи арчилган пиёз ёки саримсоқ донасини идишга солиб қўйинг. Тумов бошланганда исириқ тутатиш мақсадга мувофиқ эмас. Чунки тутун томоқни янаям қурутиб, нафас йўлларини қисиши мумкин. Бир чимдим мойчечак, туз ёки исириқ солинган дамлама ёрдамида оғиз бўшлиғини чайиш керак. Бу томоқни анча юмшатади.\nЁтиш олдидан мойчечакли ёки исириқли дамламага бир чой қошиқ асал солиб, иссиқлигида ҳўплаб-ҳўплаб аста ичилади. Дамламанинг шифобахш ҳусусияти эрталабгача оғриқсиз тиниқиб ухлаб олишингизга ёрдам беради.\nЭрталаб касалликнинг белгилари йўқ бўлгандай туюлади. Аммо шифокорга бориш, буюрилган дори воситалари ёрдамида даволаниш зарур. Ёш болаларда тумов оғирроқ кечади. Шу сабабли касалликнинг белгилари пайдо бўлиши биланоқ шифокорга мурожаат этиш керак.\nТеглар:Тумов Грипп Шифобахш дамлама\n“Ламбада” қўшиғи ижрочиси ўлдириб кетилди. Қотил маълум\n10:48, 22.05.2018 6 115\n10:50, 19.05.2018 4 301\nХавфли эпидемия натижасида 50 киши ҳаётдан кўз юмди\n10:46, 28.02.2018 3 270\nХавфли грипп: АҚШнинг 11 штатида мактаблар ёпилди\n18:38, 29.01.2018 2 057\nАҚШда “чўчқа гриппи”данда хавфли грипп тарқалмоқда\n12:22, 27.01.2018 4 501


16:22 20 Сентябр 2020\n20:05 19.12.2018 Ҳавола олиш\nУшбу амалиёт Ўзбекистон президенти имзолаган "Хавфсиз хонадон концепцияси" доирасида амалга оширилмоқда\nТОШКЕНТ, 19 дек - Sputnik. Ўзбекистон ИИВ қарори билан республикадаги барча объектлар қўриқлаш тизимимиз қўриқловига олинади, деди чоршанба куни ўтказилган брифинг давомида Ўзбекистон ИИВ раҳбари ўринбосари полковник Акрамхон Бобохонов. Sputnik Ўзбекистон мухбири хабарига асосан.\n"Куни кеча президентимиз қарори билан "Хавфсиз хонадон" концепцияси қабул қилинди. Бу концепциянинг асосий ғояси республикадаги якка тартибдаги уй-жойлар, савдо объектлари ва бошқа объектларни максимал даражада қўриқлов тизимига қамровга олиш", - деди Спутник мухбирига Бобохонов.\nИИВ вакилининг сўзларига кўра, Ўзбекистонда бугунги кунда турли мулкий жиноятларнинг олдини олиш мақсадида 229 мингдан зиёд видеокузатув мосламалари ўрнатилган.\nСпутник эга бўлган ахборотга асосан Ўзбекистон Республикаси бўйича 25 мингдан зиёд хонадонлар ва 13 мингдан ортиқ тадбиркорлик объектлари қўриқлаш тизимига уланиб, қўриқланмоқда.\n2022 йилгача эса "Хавфсиз хонадон" концепцияси асосида Тошкент шаҳрида ўрнатилган инновацион қўриқлаш тизими республика бўйича жорий этилади.\nҚўриқлаш хизмати хонадонларга қўриқлаш учун ўрнатиладиган воситаларни текинга ажратиш ва текинга ўрнатиш мажбуриятини ўз зиммасига олган.\nЭслатиб ўтамиз, Тошкент шаҳрида жойлашган Халқаро Пресс Клуб ташаббуси билан илк маротаба Ўзбекистон ҳуқуқни муҳофаза қилувчи органлари раҳбарлари бир вақтда, битта сафда қўшма матбуот-анжуманида иштирок этишди.


Пайвандлаш орқали панжара ишлаб чиқариш » Exim China - Xитойдан ускуналар, ишлаб чиқариш линиялари, xом-ашё ва турли xилдаги товарлар етказиб бериш\n19 500 - 28 000 $\nБугун сизларга пайвандлаш орқали панжара ишлаб чиқариш ускунасини тақдим қиламиз. Ушбу ускуна орқали ишлаб чиқарилган панжараларнинг турлари хилма-хил бўлиб уларга бўлган талаб жуда юқори.\nҲозирги кунда бинолар асосан пўлат ва темирбетон каркаслардан тикланмокда. Бетон қурилиш материаллари ичида энг кўп қўлланилади. У қурилиш зарурияти учун яратилган, фақат қурилиш учун ишлаб чиқарилган. Яна бир маъқул бўлган томони шундан иборатки, бетон мустаҳкамлиги йилдан йилга ортиб боради. Бу хусусият темирбетон конструкциялари узоқ даврга чидамли эканлигини кўрсатади.\nСизга тақдим қилинаётган ускуна орқали ишлаб чиқариладиган металл ёки сим панжараларни бетон конструкцияларини ҳамма турида бемалол ишлатиш мумкин бўлиб улар бетоннинг мустаҳкамлигини таъминлаб беради.\nШунингдек симли панжаралардан:\nПарранда ва ҳайвон қафаслари тайёрлашда\nБаскетбол ва теннис майдонлари қуришда\nМеталлдан тайёрланадиган ошхона анжомлари ишлаб чиқаришда\nСупермаркетлар ва омборларнинг жавонларини тайёрлашда\nРеклама стендлари ва катта экранларни ўрнатишда\nБоғларнинг деворларини ўраш жараёнида\nСув иншоотларида филтрлаш воситаси сифатида\nАэропортларнинг учиш-қўниш йўлакларида\nТуннелларда, метрополитенларни қуриш каби ўнлаб соҳаларда кенг кўламда фойдаланилади.\nМазкур ускуна тез ва чиқиндиларсиз ишлаш имкониятига эга бўлиб у узлуксиз 24 соат ишлашга мўлжалланган. Сенсорли экран туфайли ўлчамлар осонгина киритилиши мумкин ва жараён тугагандан сўнг ускуна сигнал бериб тўxтайди. Xавфсизлик учун 3 та алоҳида тўxташ тизими мавжуд. (Сим аралашганда) электрон тезликни созлаш тугмаси керакли тезликда ишлашга имкон беради. Симлар оралиғи талабга кўра ўзгартириш мумкин бўлиб пайвандлаш тезлиги дақиқасига 40-60 мартага етади.\nСамарез ишлаб чиқариш линияси\nГипсокартон учун профил ишлаб чиқариш ускунаси


Қизнинг ибоси бўлсин – Сурхон тонги\nБош саҳифа / Жамият / Қизнинг ибоси бўлсин\nҚизнинг ибоси бўлсин\nЯнвар 11, 2019\tЖамият Изоҳ қолдириш 710 Кўрилди\nТўққизинчи синфда ўқийдиган Манзуранинг синфдоши Акмалга ёзган севги мактуби танаффусда роса шов-шувга сабаб бўлди.\nМанзура эса қилган ишидан уялиш ўрнига иржайганча “севиш гуноҳми, ёшликдан завқ олиб қолиш керак” деди.\nМен эса қизнинг уятдан қизариб-бўзаришини, йиғлаб югуриб чиқиб кетишини кутгандим. Аммо бундай вазиятдан, севганидан ғурурланаётганидан ҳайратда эдим. Наҳотки, ўзбек қизлари шу даражага етиб келган бўлса… Юзи қаттиқлашганидан сийрати ва суратидан уят, шарм-ҳаё, ор-номус каби хислатлар чекинган бўлса? Ҳали ўн саккиз ёш остонасидан ҳатламай туриб, севдим-куйдимга берилса, уятсизларча туйғуларини ошкор этишдан қўрқмаса. Бу қандай журъатки, ўзини ерга уришга қодир бўлса. Мана шундай хаёллар билан ўша қизга нисбатан нафратим ошгани етмагандек, “ёшликдан завқ олиш керак” дегани қулоқларим остида жаранглар экан, унга тенгдош сифатида маслаҳат эмас, насиҳат қилгим келди. Наҳотки, ҳаётдан, ёшликдан фақат севиш орқалигина завқ олиш мумкин бўлса. Аслида ёшлик завқи ўқиш, ўрганиш, камолотга эришиш учун ҳаракат қилиш, юқори чўққиларни забт этиш эмасми?! Бизнинг истиқболли келажагимизга катта умидлар билан кўз тикаётган ота-оналаримизга муносиб жавоб қайтара олишимиз, ишончларини оқлашимиздан завқ туйиш ҳисси кўпроқ муносибмасмикан?\nҚадрли тенгдош, шундай инсонлар бўлиб етишайликки, бизга қараган кимса борки, аждодларига, ўзлигию ўзбеклигига мос бўлган ибо-ҳаёли, бенуқсон қизларни кўра олсин.\nОлдинги Беданачилик сердаромад соҳа\nКейинги Мардлар қўриқлайди Ватанни\nҲам гўшт, ҳам сут\nБахтли ҳаёт нашидаси


Япония ва Таиландда COVID-19 билан касалланиш бўйича рекордлар қайд этилди - Daryo\n20:34, 01.08.2021 17695\nЯпония ва Таиландда COVID-19 билан касалланиш бўйича рекордлар қайд этилди\nОсиё мамлакатларида коронавирус билан касалланиш бўйича рекорд кўрсаткичлар қайд этилмоқда. Пандемиянинг авж олиши Япония, Таиланд ва Токиода юз берди, деб ёзади «РБК».\nКасалланиш ҳолатларининг кескин кўпайиши биринчи навбатда дельта-штамм тарқалиши билан боғлиқлиги айтилмоқда.\nАйни пайтда Олимпия ўйинларига мезбонлик қилаётган Токиода сўнгги 24 соат ичида рекорд даражада кўп — 4058 кишида вирус аниқланган. Олимпиада ташкилотчилари бир кеча-кундузда COVID-19 юқтириш бўйича 21 та янги ҳолат ҳақида маълум қилди. Олимпиада бошидан буён 241 нафар иштирокчи коронавирусга чалинган.\nТокиода эпидемик вазият ёмонлашиши туфайли фавқулодда вазият режими 31 августгача узайтирилди. Ушбу режим, хусусан, умумий овқатланиш муассасаларида алкоголь сотилишини тақиқлаш ва оммавий тадбирларга томошабинлар киритилишини чеклашни назарда тутади.\nШунингдек, Таиланд ҳам коронавирус тарқалиши билан боғлиқ рекорд рақамлар ҳақида маълум қилди. Мамлакатда бир кунда 18 912 кишида вирус тасдиқланиб, жами касалланганлар сони 597 287 кишига етди. Ҳукумат маълумотларига қараганда, бутун мамлакатда касалланиш ҳолатларининг 60 фоизи, Бангкокда эса 80 фоизи дельта вариант ҳиссасига тўғри келади.\nМалайзияда ҳам рекорд қайд этилди: бир кеча-кундузда 17 786 киши коронавирусга чалинди. Ҳукуматнинг пандемия билан боғлиқ хатти-ҳаракатларидан норози бўлган 100 мингдан ортиқ одам Куала-Лумпур марказида тўпланди. Улар бош вазир Муҳиддин Яссиннинг истеъфосини талаб қилди.\nБундан ташқари, коронавирус билан касалланишнинг ўсиши Австралиянинг Сидней шаҳрида ҳам кузатилмоқда. Сидней жойлашган Янги Жанубий Уэльс штати ҳукумати Сиднейда ва унга ёндош ҳудудларда дельта-штамм авж олиши туфайли 210 та янги ҳолат ҳақида маълум қилди. Шу муносабат билан шаҳар аҳолисига уйларидан беш километрдан ортиқ узоқлашиш тақиқланди. Шунингдек, полиция август охиригача давом этадиган қатъий изоляцияга қарши норозилик олдини олиш мақсадида шаҳарнинг марказий ишбилармонлик қисмини қуршаб олди.\nХитой шарқий Нанкин шаҳрида дельта штамми авж олиши билан боғлиқ вазиятга дуч келди. Ҳукумати касалланишнинг кескин авж олишини Россиядан учиб келган самолёт билан боғлади. Биринчи бўлиб, ушбу рейсдан кейин самолёт салонини тозалаган аэропорт ходимлари вирусга чалинди.\nҚозоғистонда бир суткада 7778 кишида COVID-19 аниқланди. Бу пандемия бошидан бери энг юқори кўрсаткич\nҚозоғистонда касалланганлар сони бўйича рекорд қайд этилди, дунёда COVID-ўлимлар 21 фоизга кўпайди. Коронахабарлар\n20:08, 10.09.2021 159964\n21:15, 29.08.2021 84531\n23:54 Бугун 8848\n23:45 Бугун 4487\n23:33 Бугун 2098\n23:21 Бугун 1830


Сирдарё вилоятида табиий газдан бўлган қарздорликни йўқ қилиб бермоқчи бўлган газ идораси ходимлари истеъмолчилардан биридан 2,5 миллион сўм олаётган вақтда ушланган. Бу ҳақда Бош прокуратура ҳузуридаги иқтисодий жиноятларга қарши курашиш департаменти хабар бермоқда.\nБош прокуратура ҳузуридаги департамент ҳамда ДХХнинг Сирдарё вилояти бошқармалари томонидан Мирзаобод туманида ўтказилган тезкор тадбирда, «Мирзаободтумангаз» газ таъминоти бўлими ходимлари жиноий иш устида ушланган.\nМаълум бўлишича, инспекторлар Ш.А. ва Б.А. фуқаро У.нинг яшаш хонадонида газ ҳисоблагичдан нотўғри фойдаланилганлиги натижасида ҳисобланган 7,4 миллион сўм қарздорликни йўқ қилиб бериш ва тузилган далолатномани электрон дастурга киритмаслик эвазига 2,5 миллион сўмни олган вақтда ашёвий далиллар билан ушланган.\nҚайд этилишича, мазкур ҳолат юзасидан Ш.А. ва Б.А.га нисбатан жиноят кодексининг 168-моддаси (фирибгарлик) билан жиноят иши қўзғатилиб, тергов ҳаракатлари олиб борилмоқда.


Қозоғистон савдо вакиллари Ўзбекистонга келади\n15:16 / 25.08.2015\nҚозоғистонлик ишлаб чиқарувчиларнинг савдо вакиллари 2015 йил 17 сентябрь куни Ўзбекистонга келади. Бу ҳақда Қозоғистон Республикаси Инвестициялар вазирлигининг Экспорт ва инвестициялар миллий агентлиги — KAZNEX INVEST хабар қилди.\nKAZNEX INVEST Ўзбекистонга ташрифни Ўзбекистон Республикаси Савдо-саноат палатаси билан ҳамкорликда ташкил этади.\nДелегация таркибидан машинасозлик, кимё, қурилиш, фармацевтика, озиқ-овқат, металлургия соҳаларининг 20та ишлаб чиқарувчиси вакиллари ўрин олган.\nТашриф жараёнида Ўзбекистоннинг улгуржи савдо ва дистрибьюторлик компаниялари билан маҳсулотларни етказиш тўғрисида музокаралар олиб борилади. Шу билан бир қаторда, қозоқ маҳсулотларини рўйхатдан ўтказиш ва Ўзбекистоннинг давлат харидларида Қозоғистон компанияларининг иштирокини таъминлаш бўйича давлат ташкилотлари билан музокаралар олиб борилади.\nМазкур ташриф KAZNEX INVESTнинг Тошкентда ўтказган иккинчи шу кўринишдаги тадбири ҳисобланади. Биринчи савдо миссияси чоғида 16та Қозоғистон компанияси иштирок этиб, 7 миллион долларлик шартномалар имзоланган эди.


Эрон ҳукумати 9 ёшли қизнинг ниқоҳини бекор қилишни талаб қилди - Hidoyat.uz\nАсосий саҳифа Янгиликлар Дунё янгиликлари Эрон ҳукумати 9 ёшли қизнинг ниқоҳини бекор қилишни талаб қилди\nЧоп этилди Sentabr 4, 2019 Эрон ҳукумати 9 ёшли қизнинг ниқоҳини бекор қилишни талаб қилдиda fikr bildirishni o'chirish\nЭрон ҳукумати Бойир-Аҳмад вилоятидаги Бахмай округи шариат судидан 28 ёшли эркак ва 9 ёшли қизчанинг никоҳини бекор қилишини талаб қилди. Бу ҳақда журналист Бабак Тагвей ўз твиттер-аккаунтида хабар қилган.\nТагвей, шунингдек, эркакнинг шахсини очиқлаган. Эркакнинг исми Милад Чашаний бўлиб, у Ислом инқилоби соқчилари корпусига кирувчи Басиж қўшинлари жангчиси ҳисобланади. Чашаний уйланишга округ шариат судида рухсат олган.\nАввалроқ эронлик аёл журналист Масих Алинажод твиттерда қизнинг тўйини эълон қилиб, бу ҳолат уни йиғлашга мажбур қилганини айтган. Журналист қизча 13 ёшдан кичиклигини айтган. Шундан кейин ижтимоий тармоқлар фойдаланувчилари жамоатчилик ташкилотларини ушбу воқеага эътибор қаратишга чақиришган.


ЖАМИЯТИМИЗ УМИДЛАРИ. 2020, 1-сон\nСиз шу ердасиз: Бош сахифа ЎзКОЖ фаолияти ЖАМИЯТИМИЗ УМИДЛАРИ. 2020, 1-сон\nЯратилган куни 20.10.2020 10:40 | | | Кўрилган: 249\nХОРИЖ УНИВЕРСИТЕТИ МАГИСТРАНТИ\nҲар бир даврнинг ривожланиш босқичи, соҳалар тараққиётида тил ўрганиш муҳим аҳамият касб этиб келган. XII – XV асрларда бутун дунё араб тилини ўрганишга интилган бўлса, вақт ўтиши билан француз, XX асрга келиб немис тили дунёда катта мавқе эгаллади. Албатта, қайсидир тилнинг жаҳон тили даражасига кўтарилиши ундан фойдаланувчи давлатнинг ривожланганлик даражаси, бошқа мамлакатлар иқтисодига қай даражада таъсир эта олиши билан ҳам белгиланади. Бизнинг давримизга келиб инглиз тили жаҳон тиллари рўйхатида биринчиликка чиқиб олди. Юртимизда умумтаълим мактабларининг бошланғич синфларидан бошлаб ушбу тилнинг ўргатилишидан мақсад ёш авлоднинг тил ўрганишга бўлган интилишини ошириш ва шу орқали тараққиётга ҳисса қўшишини таъминлашдан иборат. Хорижий тилларни пухта ўзлаштириб, салмоқли муваффақиятларга эришаётган дарддошларимизнинг бу борадаги ютуқлари айрича таҳсинга лойиқ. Ана шундай иқтидорли ёшлардан бири Хайрулло Руҳиддиновдир.\n1995 йил Тошкент вилояти Паркент туманида туғилган Х. Руҳиддинов пойтахтимиздаги кўзи ожиз болалар мактаб-интернатида таҳсил олган. 2017 йил Ўзбекистон Давлат Жаҳон тиллари университетини тамомлаган. Ҳозирда таҳсилни АҚШнинг Webster университети магистратура босқичида давом эттирмоқда. Қаҳрамонимиз 2019 йилда инглиз тили бўйича ўтказилган IELTS имтиҳонларида муваффақиятли қатнашиб, 6,5 баллик натижа қайд этган. Қуйида кечажак суҳбатимизда ушбу тил синовининг ўзига хослиги, кўзи ожизларнинг бу каби имтиҳонлардаги иштироки, бу борада қандай имтиёз ёинки муаммолар мавжудлиги хусусидаги саволларга ойдинлик киритамиз.\n– Хайрулло ака, айтинг-чи, инглиз тилини қачон ўрганишни бошлагансиз, бунга сизни нима ундаган?\n– Тилга қизиқишим мактабда ўқиб юрган кезларимдаёқ уйғонган. Коллежда 3-босқичга ўтганимда инглиз тилини пухта ўрганишга қатъий аҳд қилганман. Шу орзу-умидлар билан Ўзбекистон Давлат Жаҳон тиллари университетига қадам қўйдим. Талабалик йилларида тилни билиш даражамизга қараб ўн кишидан иборат сараланган гуруҳ ташкил этилди. Мен ҳам шу гуруҳ таркибидан ўрин олдим. Курсдошлардан ортда қолмаслик учун жидду жаҳд билан ўқидим. Қўшимча равишда репетиторларга қатнаб инглиз тилни янада чуқурроқ ўзлаштиришга ҳаракат қилдим. 3-босқичга ўтганимда IELTS имтиҳонларига жиддий тайёргарлик кўришга киришдим.\n– IELTS тизими ҳамда унинг мақсад-вазифалари ҳақида тўлиқроқ маълумот берсангиз.\n– IELTS “International English Language Testing” сўзларининг қисқартмаси бўлиб, “халқаро инглиз тили тест тизими” деган маънони билдиради. Бу тизимга 1987 йилда Буюк Британияда асос солинган бўлиб, мазкур давлатдан йўлланган қўлланмалар ва тест материаллари асосида синовлар ўтказилади. Ҳозирда 110 мамлакатда IELTS марказлари мавжуд бўлиб, йилдан-йилга тест топширувчиларнинг сони ортиб бормоқда. Бу тизим икки мақсадни кўзлаган ҳолда амал қилади: биринчидан, чет давлатларга ишлаш, саёҳат қилиш учун боришни ихтиёр этганларнинг инглиз тилини билиш даражаси аниқланади. Синовнинг бир қадар соддароқ тестлар тақдим этилувчи ушбу кўриниши “General IELTS” деб юритилади. Иккинчидан, хорижда илмий фаолият билан шуғулланиш истагида бўлган инсонларнинг инглиз тили бўйича билимлари баҳоланади. Тестнинг бу тури “Academic IELTS” деб аталади. Буюк Британия, АҚШ ва шу каби чет давлатлар олийгоҳларига ўқишга киришни истаганлар ушбу имтиҳондан муваффақиятли ўтишлари талаб этилади. Ҳатто юртимиздаги баъзи чет эл олий ўқув юртларининг филиалларида ҳам IELTSга доир сертификати бўлмаган талаба ўқишга қабул қилинмайди.\n– Маълумотларга кўра, соғлом кишилар IELTS тизимига ҳужжат топширишлари учун паспорт нусхаси, фотосурат тақдим этишлари ва белгиланган суммадаги тўловни амалга оширишлари керак бўлади. Ҳатто интернет орқали рўйхатдан ўтиш имкони мавжудлиги айтилади. Хўш, кўзи ожизларнинг ҳужжат топшириш тартиби қандай?\n– Кўзи ожизлар ҳужжатларни интернет орқали топшира оладиларми-йўқми, рости, бундан бехабарман. Бунинг имконияти бўлган тақдирда ҳам яхшиси, жамиятдошларимиз ҳужжатларни ўзлари бориб топширганлари маъқул. Аввало, Буюк Британиянинг Ўзбекистондаги элчихонасига IELTS тизимига ҳужжат топшириш нияти хусусида маълум қилиниши лозим. Очиғини айтсам, элчихонага илк бор борганимда унинг ходимлари мени ажабланиб кутиб олишган. Чунки улар учун биз каби инсонларнинг тест топшириши янгилик бўлган. Бундан 12 йил муқаддам Дилшод Мусаев исмли ўқитувчи юртимизда кўзи ожизлар орасидабиринчи бўлиб IELTS сертификатини олган эди. Аммо у пайтларда тизимнинг услуби,тақдим этилувчи тестлар бироз бошқачароқ, синовга бўлган талаб ҳам унчалик юқори эмасди. Шунинг учунми, элчихона раҳбари аввалига тест топширишимга у қадар ишонқирамади. Аммо элчи билан инглиз тилида мулоқот қилганимдан сўнг унда менинг билимимга ишонч пайдо бўлди. Соғлом инсонлардан фарқли ўлароқ биз топширадиган ҳужжатлар қаторида ТМЭК хулосаси ҳам инглиз тилида тақдим этилиши керак. Сабаби, ушбу ҳужжатлар Буюк Британияга юборилади ва брайль ёзувидаги материаллар қабул қилиниб, пайти келганда махсус тестлар кўзи ожиз қўлига берилади. Имтиҳонга қадар ҳам тест жараёни ҳақида тасаввур берувчи брайлча манбалар жўнатилади. Таъкидлаш жоиз, бу борадаги ташкилий ишлар аъло даражада йўлга қўйилган. IELTS тизимига нафақат кўзи ожизлар, балки заиф кўрувчилар, нутқида нуқсони бўлган кишилар ҳам ҳужжат топширишлари мумкин. Масалан, заиф кўрувчилар кўриш даражасини ҳисобга олган ҳолда уларга тестлар йирик шрифтли ёзувда тақдим этилади.\n– Тест топшириш жараёни қай тарзда кечади? Унинг босқичлари ҳақида батафсил маълумот берсангиз.\n– IELTS имтиҳонлари Speaking (Гапириш), Listening (Тинглаш), Reading (Ўқиш), Writing (Ёзиш) каби 4 босқични қамраб олган. Саволлар тилнинг шу 4 жиҳати асосида берилади. Бу орқали кишининг инглиз тилини қай даражада билишини аниқлаш мумкин. Имтиҳон жараёни 2 кун давом этади. Дастлаб 3 қисмдан иборат speaking босқичи бўйича топшириқлар жами 14 дақиқа ичида бажарилади. Бу кўзи ожиз тил билимдони учун асло муаммо туғдирмайди. 1-қисмда синов иштирокчиси “Нималарга қизиқасиз?”, “Қайси фаслни ёқтирасиз?” каби оддий саволларга равон нутқ асосида тўла жавоб бериши талаб этилади. 2-қисмда брайль ёзувида тақдим қилинувчи саволларга жавоб қайтариш асносида айтайлик, киши ҳаётидаги энг унутилмас воқеа, у қачон юз бергани, қандай таъсир кўрсатгани ҳақида 2 дақиқа давомида сўзлаб берилади. 3-қисмда ҳам тест топширувчи муайян мавзудаги саволларга жавоб қайтариши керак бўлади. Мен брайль ёзувидаги саволларни ўқигунимча 2-қисм учун берилган вақт бироз ўтиб кетгани боис speaking бўйича қайд этган натижам 6,5 бални ташкил этди. Ҳаммаси вақтида бажарилса, саволларга мантиқ билан ёндашилса ва сўз бойлиги етарли бўлса, ушбу босқичдан ўтиш ҳеч қандай қийинчилик туғдирмайди.\nКейинги босқичларда кўзи ожиз кўмаклашувчи шахс хизматидан фойдаланади. Чунки берилган материаллар бўртма шрифтда бўлса-да, жавобларни ясси кўринишдаги тест варақасига белгилаб бориш зарур. Listening босқичида аудио шаклидаги бир неча диалоглар, матнлар эшиттирилади ва ўша тингланган маълумотлар бўйича брайль ёзувидаги 40 та саволга жавоб бериш лозим бўлади. Бунда ҳам кўзи ожизлар учун алоҳида имкониятлар мавжуд. Чунончи, соғлом инсонларга аудиотопшириқлар бир марта, кўзи ожизларга уч маротабагача эшиттирилади. Тўлиқроқ тасаввур ҳосил бўлиши учун бир мисол келтираман. Диалогларнинг бирида кутубхонага келган бир киши кутубхоначига соғлиғида юз бераётган муаммоли ҳолатларни бартараф этиш учун қандай китоблардан фойдаланиши кераклигини сўраб мурожаат қилади. Кутубхоначи унга спорт, сабзавотларга доир ва бошқа китобларни тавсия этади. Шу тариқа сиздан саволлардаги ишораларни илғаш, ҳар бир сўзни тушуниш талаб этилади. Агар барчасига тўғри жавоб белгиласангиз, бу босқич бўйича 9 бални қўлга киритасиз. Ўрни келганда айтишим керакки, кўзи ожизлар учун инглиз тилидаги дарсликлар йўқлиги шу ерда панд беради. Сабаби, сизнинг ёрдамчингиз инглиз тилидан хабардор бўлса-да, жавобни айтаётганингизда сўзларни ҳарфма-ҳарф сўраб олади. Сиз сўзнинг қандай маъно англатишини билсангиз-у, аммо қай тариқа ёзилишини айтиб бера олмасангиз, бу ҳам балл пасайишига сабаб бўлади. Шахсан менда шундай ҳолатлар юз берди.\nReading кўзи ожиз учун энг муаммоли босқич ҳисобланади. Рости, бунда мен 5 балл ҳам ололмадим. Ўқиш дегани шунчаки тайёр матнни овоз чиқариб ўқиб бериш эмас. Бу нуқтада берилажак 40 та саволни ўқиб, уларнинг тўғри жавобини True (рост), ҳақиқатдан йироқ жавоб вариантларини False (ёлғон) тарзида белгилаш даркор. Яна бир муаммоли жиҳати, Reading босқичида ясси шрифтдаги 3 бетли матн брайль ёзувида 12 – 15 бетга айланиб кетиши мумкин. Материалнинг 14-бетини ўқиб турганингизда 3-бетдаги бир сўз керак бўлиб қолиши, шундай вазиятда бир саҳифани ушлаб туриб, иккинчи қўл билан нариги саҳифадаги сўзни қидириб топишга тўғри келиши ортиқча вақт йўқотиш ва асабий зўриқишларга олиб келади. Шу боис топшириқни диққат билан, фикрни бир жойга жамлаган ҳолда бажариш зарур. 2 қисмдан иборат Writing босқичи ҳам биз каби инсонлар учун осон кечмайди. Жадваллар билан ишлашга доир 1-қисмда менга шундай шарт тушганди: 1980 йилда Хитойда темирйўл узунлиги 6500, Германияда бу вақтда 7580 км бўлса, 1990 йилга келиб Италия темирйўли Хитой ва Германиядан 500 кмга ошиб кетди. Шу тарздаги жадвални тушунган кўйи матний кўринишда ифодалаб бериш лозим. Баҳслашувни эслатувчи 2-қисмда форма кийиш шартми-йўқлиги борасида савол тушди. Бунда форма кийиш кишилар ўртасидаги нотенгликка барҳам бериши ёки аксинча, ўқувчиларни бир қолипга солиб қўйиши сингари қарама-қарши фикрларни ёзиш билан бирга мулоҳазалар сўнгида ўз хулосангизни ҳам ифода этишингиз керак. 1-қисмда ёзилган матнда сўзлар сони 150, иккинчисида 250 тадан кам бўлмаслиги талаб этилади. Босқичлар жавоблари Ўзбекистонда текширилади ва натижалар 15 кун ичида аниқланади.\n– Кўзи ожизлар учун тил ўрганишдаги жиддий муаммолар сифатида нималарни қайд этган бўлардингиз?\n– Соғлом кишилар фойдаланувчи инглиз тилига доир ўқув адабиётлари етарли бўлгани ҳолда дарддошларимиз учун бу йўналишда махсус ёзувдаги дарсликлар мавжуд эмаслиги энг катта муаммо. Ҳатто жисми тўкис болажонлар учун суратлар воситасида тил ўргатишга мўлжалланган турли мавзуларга оид китоблар чоп этилган. Шу орқали уларга айтайлик, тасвири берилган бирор воқеани инглиз тилида баён этиш кўникмаси сингдирилади. Тўғри, ҳозирги замонавий техник ускуналар воситасида бўртма расмлар чоп этиш мумкиндир, барибир, бу катта натижа бермайди. Яхшиси, зарурий манбаларни тўплаган ҳолда бўртма нуқтали ёзувда инглиз тили қўлланмаларини нашр этиш лозим. Ўзим ҳам тил ўрганиш, айниқса, IELTS имтиҳонларига тайёрланишда қатор қийинчиликларга дуч келганман. Бир неча репетиторларга қатнаганман. Кўзи ожиз тил ўрганувчига қай йўсинда дарс ўтиш чораларини излаб тополмай, бундан бош тортганлар ҳам бўлди. Охир-натижада устозим кўмагида хорижий тил билимларини кенг кўламда ўзлаштириб, шу поғонага етиб келдим. Бугунги кунда мактабларда инглиз тилини етарли даражада ўрганиш имконини бермайдиган “Fly High” номли қўлланмадан дарс берилар экан, мен ўзим меҳнат қилаётган Тошкент вилояти Паркент туманидаги 5-аниқ фанларга ихтисослашган ўқув муассасасида ўқувчиларга турли методлардан фойдаланган ҳолда тилга оид билимларни сингдиришга ҳаракат қиляпман. Муҳими, болалар дарсларимга қизиқиш билдиришидан илҳомланиб, машғулотларни янада қизиқарли йўсинда ташкил этишга интиляпман.\n– Айтинг-чи, IELTS сертификати сизга қандай имтиёзлар берди? Қоидага кўра, унинг амал қилиш муддати 2 йил экан. Келгусида яна имтиҳон топшириб, натижани ошириш ниятингиз борми? Умуман, келажакдаги мақсадларингиз қандай?\n– IELTS сертификати менга Тошкентда очилган АҚШнинг Webster олийгоҳи филиалига ўқишга кириш имконини берди. Ҳозирда мазкур олий ўқув юртининг магистратура босқичида таҳсил оляпман. Ўқиш учун тўланадиган шартнома пулининг тенг ярми Ўзбекистон Ёшлар Иттифоқи марказий кенгаши томонидан қопланди. Бу ҳам мен учун яхши бир имкониятдир. Менда ҳозирча қайта имтиҳон топшириб, бални ошириш истаги йўқ. Боиси, ҳозир мен таҳсил олаётган университет дипломининг даражаси IELTSнинг 9 балидан ҳам юқори туради. Мақсадларга келсак, насиб қилса келгусида бирор олий ўқув юртида сабоқ бериш ниятим бор. Хорижий мамлакатларда тажриба орттириб, кўзи ожизларга тил ўргатишнинг янгидан-янги усулларини жорий этиш режаларим ҳам йўқ эмас. Менимча, кўзи ожиз инсон бир қадам олдинда юришни ўрганиши керак. У бугунги куни эмас, балки эртаси билан яшасагина маълум марраларни забт эта олади.\n– Ажойиб суҳбат учун ташаккур. Сиз берган маълумотлар инглиз тилини ўрганишга қизиқувчи журналхонлар учун фойдали йўриқнома сифатида хизмат қилишига ишончим комил.\nМирали ҒИЁСОВ суҳбатлашди.


“Сочилаётган долларлару евролар” « Ўзбекистон Халқ Ҳаракати\n“Сочилаётган долларлару евролар”\n15 February 2017 - 9:00\n(ўн тўртинчи мақола)\nҲар бир миллат, ҳар бир халқнинг ўзига хос анъанаси, урф-одати билан боғлиқ турли маросимлари мавжуд. Шуларнинг ичида энг муҳимларидан бири бу никоҳ тўйи. Айниқса, биз ўзбеклар бу каби тадбирларимизда боримизни тўкиб сочамиз. Қарз олиб бўлса-да, бировдан кам бўлмайин дея ҳеч нарсамизни аямаймиз. Тўй қилиш, элнинг олдидан ўтиш учун дастурхон ёзиш, бу яхши албатта. Лекин уни кимўзарга айлантириб, мен сендан камманми дея шуҳратпарастликка эрк бериб дабдабабозликка буркаш энг хунук одат. Айни пайтда жойларда, хусусан, Тошкент шаҳрида бу борадаги пойга авжига чиққан. Бундай мусобақа лавозимдор шахслар ўртасида янада кенг қулоч ёзган. Худди шундай ўйинда ўзини кўрсатиш, кўз-кўз қилишда пешқадамлардан бири бўлган кимса бу Ўзбекистон миллий телерадиокомпаниясининг раиси Алишер Ходжаевдир. Ҳақиқатдан ҳам бундан бир неча йил олдин бу жаноб томонидан бир ҳафта давомида Тошкент шаҳрининг бир эмас, икки эмас бешта ресторанида тўй берилган. Тантанавор бўлган бу маросимларнинг барчаси донғи кетган, номдор, ўта қиммат тўйхоналарда ўтказилганлиги билан ҳам нафақат пойтахт, балки республика бўйлаб овоза, шов-шув бўлиб кетганди. Кимсан ўша пайтда Ўзбекистон Республикаси Бош вазири ўринбосари Абдулла Арипов ва телерадиокомпания раиси бир-бири билан қуда бўлгандан кейин хоҳлаганча тўкиб-сочмаслигининг иложи ҳам йўқ. Қани, ким уларнинг мушугини пишт, дея оларкин. Баъзи бир гувоҳларнинг айтишича, ушбу тўйда бўлган исрофгарчилик республиканинг бошқа бирор жойида ўтказилган тўйда кўрилмаган бўлса керак. Чунки унда совурилган ва оёқ-ости қилинган озиқ-овқат, маҳсулотларнинг чеки-чегараси бўлмаган.\nТўйнинг сўнгги якунловчи қисми А.Ходжаевнинг уйида бўлиб ўтган. Энди бунисига ҳар томонлама синовдан ўтган ва энг ишончга кирган кишиларгина чертиб-чертиб таклиф этилган. Шунинг учун ҳам унинг қанақанги авж пардаларда ўтказилганлиги билан боғлиқ тафсилотлар ва умуман, бу ҳақдаги маълумотларни унча-бунча одам билиши мумкин эмаслиги аниқ эди. Лекин тасодифни қарангки…\nБир куни ишдан уйга кеч қайтаётгандим. Вақт алламаҳал бўлиб қолганди. Нимадир бўлди-ю, ишхонада бир нарса билан андармон бўлиб, куннинг кеч бўлиб қолганига ҳам эътибор қилмабман. Ташқарига чиқиб қарасам қоронғу. Шунинг учун метрога ҳам бормай, радионинг шундай биқинидаги бекатга ўтиб, трамвайга чиқдим. Шунда ўриндиқда камина билан ёнма-ён ўтириб қолган киши билан танишиб қолдим. Йўл-йўлакай гурунглашиб кетдик. Суҳбатдошим ўз юмуши, касбу кори, ишхонасидан сўз очди. Табиийки, мен ҳам. У менинг телерадиокомпанияда ишлашимни билгач, “Сиз ишлаётган ташкилот раҳбари шу яқин атрофда яшашини биласизми?”, – деб қолди. Йўқ, – дедим. Суҳбатдошим сўзида давом этди:\n– Мен ҳам олдин билмасдим. Кейинроқ, янада аниқроғи яқинда билиб олдим. Сабаби мен кўп қаватли уйнинг энг тепасида тураман. Бизнинг “дом”лардан кейин ҳовлилар бошланади. Худди шу уйнинг балконидан қарайдиган бўлсам, у ердан одамнинг ақлини шошириб қўядиган кошоналар кўзга ташланади. Шундай даҳшатли қасрлардан биттаси ўша Ходжаев деганига тегишли экан.\nЧунки у яқинда чунонам дабдабали тўй қилдики, элнинг оғзига тушиб, танимаганларга ҳам танилиб қолди. Ҳа, у бирда оқ, бирда қора “жип” миниб юрганлиги учун унинг “оқ-қора” деган лақаби ҳам бор экан. Кунларнинг бирида мен ҳам сизга ўхшаб ишдан кеч қайтгандим. Уйга келдим-у, тановул қилиб бўлгач, баланд мусиқа товушини эшитиб, балконга чиқдим. Шунда кеч соат ўн бирлар бор эди. Ташқарига чиқиб, бада-банг мусиқа шовқини таралаётган томонга бир қараганимни биламан, кўп чироқлар ёнган, ҳамма томони ёп-ёруғ бир ҳовлига кўзим тушди. У ерда кўп одамлар йиғилган, ғала-ғовур бошланган. Безатилган узун столларга кимдир ниманидир ташишда давом этарди. Яна кимлардир саҳнадагилар билан овора эди. Каттакон бир тўй бўлаётганлиги шундоққина билиниб турарди. Фақат тўйнинг нега бунчалик кеч бошланганига ҳайрон бўлдим. Қизиқсиниб қараб турдим. Бир маҳал варанглатиб қўйилган мусиқа товуши ўчирилиб, ноғораю, карнай-сурнайнинг тарақа-туруқи бошланиб кетди.\nХуллас, никоҳ тўйи эканлигини фаҳмладим. Чунки тўрда келин-куёв ўзининг ўртоқ-дугоналари билан ўтирарди. Борган сари давра қизиб борарди. Қистир-қистирлар бошланиб кетди. Хоҳ ишонинг, хоҳ ишонманг, қистирилаётган қоғозлар ўзбек сўми эмасди. Фақат кўки-доллар сочилаётган эди. Юқоридан кафтдай кўриниб тургани бу манзарани мен ҳам эринмай кузатдим. Ҳаммасидан қизиғи охирида бўлди. Бир пайт ўртага икки нафар мўйловли киши тушиб олиб, бир-бирига ва атрофдагиларга қистира кетди. Бу қоғозлар эса сўмга ҳам долларга ҳам ўхшамасди. Шу заҳоти қўлимдаги телефоннинг видео-камерасини ишга туширдим. Не кўз билан кўрайинки, бу чўнтакка тиқилаётган ва пешонадан-пешонага ўтказилиб ёпиштирилаётган қоғозлар фақат ЕВРОЛАР эди. Қаранг, сўм ёки доллар эмас, фақатгина евролар… Мен олган тасвирларда бу яққол кўриниб турарди. Ана сизга дедим-у, шу тўй қилган одам ким экан, деб қизиқсиниб, уни эртаси куни маҳалла-куйдагилардан сўраб-суриштирдим. Маҳалладагилар тўй қилган инсоннинг телерадиокомпания раиси А. Ходжаев эканлигини айтишди. Қизиғи, ул зот маҳалладан деярли ҳеч кимни тўйга айтмаган. Фақат ўзининг яқинларини териб-териб таклиф қилган. Шунда унинг ким эканлиги ва ўртадаги иккинчи мўйловли киши – унинг қудаси, бош вазир ўринбосари А.Арипов эканлигини билиб олдим. Энди ука, шунақа, ҳозир кимсан шу “катта”ларнинг замони бўлиб қолди. Хоҳлашса сўм, хоҳлашса доллар-евро сочишади. Тўйларни камчиқим, камсуқум, дабадабозликка буркамасдан ўтказиш лозимлиги билан боғлиқ фармон-қарорлар улар учун эмас, оддий қора халқ учун чиқарилган. Ушбу ҳужжатларда кўзда тутилган талаблар улар учун бир тийинга қиммат. Барибир менинг ҳайрон қолган жойим шуки, улар бу доллар-ку майли, лекин еврони қаердан олган экан. Давлат мулкини ўмараётганлар шу казо-казоларнинг ўзи экан-ку! Бу ёғига нима дейсиз?..\nСуҳбат шу нуқтага етганида трамвай янги танишим тушиши керак бўлган “северо-восток” бекатига етиб келганди. Шу сабаб у киши билан хайрлашдик. Суҳбатдошнинг гапидан шу нарсани англадимки, бу А.Ходжаев деганлари медиамарказга янги техникалар олиб келиш учун ажратилган 125 миллиондан ортиқ евродан ҳам бебаҳра қолмаган экан. Бундан ҳам ўзига хос ва ўзига мос равишда яхшигина “откат” қилингани ўз-ўзидан маълум бўлди-қолди. Бўлмаса, ярим кечада ўтказилган тўйда евролар қаердан пайдо бўлиб қолди?.. Чунки бу одам миллий пул – сўмни эмас, балки долларни, еврони, айниқса, фунт-стерлинг тўплашни ўз “хобби”сига айлантириб олганлиги хусусидаги гапларни кўп эшитгандим. Ҳозиргина бўлиб ўтган суҳбат эса эшитганларимнинг яққол тасдиғи эди…


АЗИЗБЕК ҲАМИДОВДАН АУДИОПРЕМЬЕРА! ЭНГ КАМЁБ, ЛЕКИН ҚАДРИ ЙЎҚ ТУЙҒУ ҲАҚИДА “НАРХИ ҚАНЧА МЕҲРНИ АЙТИНГ?” 10.09.2017 06:32\nАзизбек Ҳамидов бу қўшиқ матнини 2 йил аввал қўлига олгандаёқ, уни куйга солиб куйлаш истаги туғилган экан... Аммо, унга мос мусиқа топа олмаган. Шундан сўнг, қўшиққа ўзи мусиқа ёзишга аҳд қилган ва охирги 4 ой ичида унга мусиқани ёзиб, қўшиқни тайёрлаган.\nҚўшиқ сўзи Ғиёсбек Нажотовга, аранжеровкаси эса, Аҳлиёр Азимовга тегишли.\nАзизбек Ҳамидов, Ўзбекистон ва Қорақалпоғистон Халқ артисти Озодбек Назарбековни ўзига ғойибона устоз, деб билар экан. Танлаган қўшиқ мавзусининг таъсирли ва хулоса чиқаришга ундовчи эканлигидан ҳам буни сезиш мумкин. Чунки, Азизбек Ҳамидов илк қадамлариданоқ мазмунли қўшиқлар куйлашга ҳаракат қилмоқда.\nЧиндан ҳам дунёдаги энг камёб ва шу билан бирга энг қадрланмайдиган туйғу бу меҳрдир! Аммо, инсон мавжуд экан, унинг қалбида меҳр туйғуси ҳам, меҳрга бўлган эҳтиёж ҳам ҳеч қачон сўнмайди... Лекин, яқин инсонларга меҳримизни ўз вақтида билдирамизми? Йўқ... Шунинг учун ҳам, бу меҳр қалбда ўчмас армонга айланмасдан, ёки қадрсизланиб кераксиз бўлмасдан аввал унинг қадрига етиб, асраб-авайлаш керак...\nНархи қанча меҳрни айтинг,\nҲаммасини сотиб оламан...\nОқибат бор остоналарга,\nКерак бўлса ётиб оламан.\nОлиб берай меҳрсизларга.\nЁпмаса бас, юзимга эшик,\nУлушаман қалби музларга...\nБеринг етим гўдаклар учун.\nКўзларида ўкинчми, илинж,\nОламга зор юраклар учун.\nОлишимга борми қаршилар?\nЎзимга ҳам керакдир бироқ,\nИлинаман сизга яхшилар...\nБорми ахир унинг баҳоси?\nМеҳрингизга бўлай харидор,\nБиз ҳаммамиз меҳр гадоси.\nНархи қанча меҳр айтинг,\nЙўқ асло сотилмас, пулга.\nДунё талаб савдогарлардек,\nМеҳр излаб чиққанмиз йўлга...\n1) АЗИЗБЕК ҲАМИДОВ\n“НАРХИ ҚАНЧА МЕҲРНИ АЙТИНГ” МР3!\n2) АЗИЗБЕК ҲАМИДОВ


Ўзбекистонда туризм соҳаси ривожида қандай ўзгаришлар кутилмоқда? - Халқ сўзи\n17:33 08 Январь 2019 Welcome to uzbekistan\nСтатистик маълумотларга эътибор қаратсак, мамлакатимизга хорижий сайёҳларнинг ташрифи 2017 йилда 32 фоизга, 2018 йилда эса 100 фоизга ўсган. Лекин, масаланинг бошқа жиҳати бор. Туризм соҳасини тартибга солувчи норматив-ҳуқуқий ҳужжатлар ҳали ҳануз мукаммал эмас, меҳмонхоналарнинг ва зарур инфратузилманинг етишмаслиги эса бу йўналишни жадал тараққий этишига имкон бермаётган эди.\nДавлатимиз раҳбарининг “Туризм тармоғини жадал ривожлантиришга оид чора-тадбирлар тўғрисида”ги қарори муаммоларга ечим топади. Ушбу ҳужжат билан Ўзбекистон Республикасида туризм соҳасини ривожлантириш концепцияси ҳам тасдиқланди. Унга кўра:


07:44 / 31.08.2017\nҚозоғистоннинг Қарағанда вилоятидаги шахтада метан гази портлаши оқибатида 3 киши ҳалок бўлди. Бу ҳақда Қозоғистон фавқулодда вазиятлар қўмитаси вакили Руслан Иманкулов маълум қилди.\n“Бугун, 31 августда соат 4ларда Қарағанда вилояти Шахтинск шаҳридаги, “Арселор Миттал Темиртау”га қарашли Казахстанкая шахтасида метаннинг тўсатдан портлаши юз берди. Бу вақтда шахтада 136 кончи бўлган. Шахтанинг авария юз берган қисмида 4 киши бўлган”, деб маълум қилган Иманкулов.\nУнинг айтишича, мавжуд маълумотларга кўра тириклик аломатлари бермаётган 3 киши шахта ишчилари томондан аниқланган.\n“Воқеа жойида инвестиция ва ривожланиш вазирлигининг саноат ривожланиши ва саноат хавфсизлиги қўмитасининг профессионал ҳарбийлаштирилган авария-қутқарув хизмати мутахассислари ишлашмоқда”, деб қўшимча қилган мутахассис.\nҚозоғистон шахта метан портлаши


Заминдорлик ислоҳоти тўғрисида « Ўзбекистон Халқ Ҳаракати\nЗаминдорлик ислоҳоти тўғрисида\n14 October 2018 - 11:07\nЎэбекистон ҳудуди ерлари табиатан тупроқдаги гумус улуши билан ифодаланган юксак ҲОСИЛДОРЛИК сифатига эгадир. Ана шу табиий неъмат аҳоли, келгуси авлод ҳаёти учун фойдаланилиши ДЕҲҚОНЧИЛИК асос вазифасини ташкил қилади. УНУМДОРЛИК ўсиб боришига йўнатилган ДЕҲҚОНЧИЛИК, бирёқлама ёндошув туфайли, ҲОСИЛДОРЛИКда келгуси авлодлар зарарига жиддий йўқотишларга олиб келди. Тупроқ ўлими яқинлашиб қолгани учун уни ТИРИЛТИРИШ муқаррарлиги вужудга келди. ДЕҲҚОНЧИЛИКда бўҳрон борлиги яққолдир.\nДЕҲҚОНЧИЛИК тизими тузилмаларини ҲОСИЛДОРЛИК, УНУМДОРЛИК, ТИРИЛТИРИШ ҳосил қилади. Бу тизимга асос, пойдевор эса ЗАМИНДОРЛИКдир. ДЕҲҚОНЧИЛИКда ҳосил бўлган бўҳрон бу тизим функцияси ва тузилмаси ўртасида ЗАМИНДОРЛИКдаги МУҚОБИЛСИЗЛИК келтириб чиқарган ва айнан ЗАМИНДОРЛИКда ислоҳотлар ўтказмасдан йўқотиб бўлмайдиган кескин қарама-қаршиликлар сабаблидир.\nЗАМИНДОРЛИК ислоҳоти, энг аввало, амалдаги Конституцияга қуйида саналгандай ўзгартиш ва қўшимчалар киритишни талаб қилади.\n1)Ер ва бошқа табиий захираларга нисбатан халқ ҳаёти ва фаолияти асослари сифатида алоҳида муносабат ўрнатувчи ва белгиловчи;\n2)Мулкнинг турли шакллари орасидаги ўзаро муносабатларда ҳар қандай монополия инкори, муқобиллик, рақобат талабларини ифодаловчи;\n3)Ишлабчиқариш соҳалари, улардан хар бирига узвий боғлиқ ҳолда, ўзааро алоқадорликда барқарор ривожланишини таъминлаб берувчи талабларни ифодаловчи;\n4) Тупроқ тирилтириш ишларини, ДЕҲҚОНЧИЛИК билан чорвачиликни узвий боғлайдиган алмашлаб экишни амалга оширишни, мелиорация ва суғориш тизимларининг узлуксиз ишлашини, маҳаллий аҳолининг иш билан бандлигини, замонавий машина ва механизмлардан фойдаланиш самарадорлигини таъминлашга қодир, етарли даражада йирик заминларни шакллантирадиган, қишлоқ мулки, овул мулки, маҳалла мулки, ҳусусий мулк каби ва бошқа хил ерга нисбатан мулкчилик шаклларини назарда тутувчи.\nЎзбекистон Республикаси Конституцияси 55 моддасини (ХII-боб “Жамият иқтисодий асослари”) қуйидаги таҳрирда қабул қилиш таклиф қилинади:\n«1-банд. Ўзбекистон ҳудуди доирасига кирадиган ер ва бошқа табиий ресурслар Ўзбекистон халқининг ҳаёти ва фаолияти асосидир, халқнинг мулкчиликка оид ҳуқуқ объектлари сифатида давлат томонидан мухофаза этилади ва инсон, жамият, авлодлар саодати учун фойдаланилади.\n2-банд. Ер ва бошқа табиий ресурслар хусусий, давлат, муниципал ва бошқа турдаги мулкчилик шаклларида бўлади, хусусий шахс, давлат, қишлоқ, овул, маҳалла ва бошқалар мулкчиликка оид ҳуқуқ субъекти сифатида қонун олдида тенгдирлар.\n3-банд. Мулкчиликка оид субъектлар ва объектлар, ер эгаларининг ўз хуқуқларини амалга ошириш меъёр ва тартиблари, ҳамда улар муҳофазасининг кафолатлари қонун билан белгиланади. »\nЯнги киритилган конституциявий меъёрлардан келиб чиқиб ер тўғрисида янги қонун тайёрлаш ва қабул қилиш лозим бўладики, у ер мулкдорлари барчасининг қуйидагиларни таъминлашга масъуллигини назарда тутсин: 1)деҳқончиликни чорвачилик билан узвий боғлайдиган беда алмашлаб экишни қўллаш йўли билан тупроқ тирилтириш ишларини ўтказиш; 2)мелиорация ва суғориш тизимининг узлуксиз равишда ишлаш шароитларини яратиш; 3)ўсимликлар парваришида агротехника қоидаларига риоя қилиш.


03 июл 2022, Тошкент вақти: 10:31\nБаъзан ўзимга ўзим таътил эълон қилиб Қароргоҳда уч-тўрт кун дам оламан.\nИлгари кортга чиқиб коптокни деворга уриб ўзим билан ўзим теннис ўйнардим. Зарбаларимни, копток тезлигини соқчилар зимдан кузатиб турар экан; машғулотдан сўнг ҳаммомга кирсам ходимгар: “Бугун шаштингиз пастроқми?” деб тагдор савол беради. Индамайман. Ювиниб-тараниб ошхонага ўтаётсам йўлакда тасодифан учраб қолган Ҳасанали ҳам: “Шаштингиз пастроқ кўринадими, хўжам?” деб ўтиб кетади. Нонушта маҳали адъютантим: “Бугун ҳаво айниб турибди, шекилли”, деб қўяди ўзича. Яъни, мазангиз қочиб турган бўлса, ишга бормаган маъқулмикан демоқчи бўлади. Машинага ўтираётган чоғимда ҳайдовчи ички кўзгудан башарамга тикилиб-тикилиб қараётганини сезиб қоламан. Девонга бориб кабинетимга кирган заҳотим хос агентларим девор тирқишидан бирин-кетин маълумот узатади: “Авлиёқулининг айтишича, бугун меросхўрингизни эълон қилар эмишсиз”. “Ҳидоят Махсум махсус хизмат бўлинмаларига жанговар ҳолатда туриш тўғрисида махфий буйруқ берди; гўё бугун кечгача валиаҳд номи маълум қилинар эмиш”. “Пешин намози пайтида Кампирияк билан Калбош кучукларини сайр эттиргани олиб чиққан чоллар қиёфасида Анҳор бўйларида бирров учрашиб, ўзаро фикр алмашди; меросхўр масаласида савол-жавоб бўлса керак”.\nМишмишлардан безор бўлиб теннис ўйнашни батамом йиғиштириб қўйдим. Энди ўзимга ўзим таътил эълон қилиб Қароргоҳда уч-тўрт кун дам оладиган бўлсам, кутубхонамга қамалиб олиб ўзим билан ўзим нарда ўйнайман: кўпинча чап қўлим ғолиб бўлади, ўнг қўлим асабийлашиб титрай бошлайди.\nЭскилардан қолган “етмиш – кетмиш” деган гап бор. Бу гапни ўсироқ чоллар ўйлаб топган бўлса керак. Улар шунақа гапларни ўйлаб топишга уста бўлади. Ундай гапларга ишонмайман, аммо кейинги пайтларда ўқтин-ўқтин шу ҳақда ўйлайдиган бўлиб қолдим. Хаёлларим беихтиёр меросхўр масаласига бориб қадалиб қолади.\nҚадим замонларда подшоларга мазза бўлган, чунки меросхўр масаласида бошини оғритмаган: юз йиллар давомида шаклланган анъаналар бўйича Биринчи ўлса Иккинчи, Иккинчи ўлса Учинчи ва ҳоказо рақамлар подшонинг ўрнини эгаллайверган. Ора-орада бирорта Рақам ношудроқ чиқиб қолса, бир кечада оғзига ёстиқ босиб асфаласофилинга жўнатилган ва эртаси куни бенавбат Рақам подшо деб эълон қилинган. Сакрама подшога қудратлироқ амалдор васийлик қилган.\nЗамонлар ўтиб анъаналар ҳам ўзгарди. Сайлов деган даҳмаза пайдо бўлди. Лекин моҳият ўша-ўша – тож-тахт барибир мерос этиб қолдирилади, ишончли қўлларга топширилади. Америкада Катта Буш ўз тахтини Кичик Бушга топширди. Тўғри, битта рақамни оралатиб сакрама қоидасига риоя қилди. Бошланғич мактабларда ҳам аълочи ўқувчилар сакрама қоидаси асосида биринчи синфдан учинчи синфга, иккинчидан тўртинчи синфга сакратиб қўйилади ва қобилиятли ўқувчи сифатида тенгқурларига нисбатан ўрта мактабни бир-икки йил олдин тамомлайди. Билл Клинтон эса сакрама қоидаси бўйича рафиқаси Ҳилларини тахтга кўтармоқчи бўлди; аёл киши бўлгани сабабли тахтдан бир поғона пастроқдаги зинапоядан жой олди. Менимча, Б. К. севгилиси Моникани ўзига ворис этиб олганида ҳамма иш хамирдан қил суғургандек силлиқ кўчарди. У меросхўр масаласида андак янглишди.\nБу ёқда Гайдар муаллим тож-тахтни ўғлига қўшқўллаб топшириб, сўнг бамайлихотир оёқларини узатиб бандаликни бажо келтирди. Туркменбоши ҳам ўлимидан илгари маълум бир тадорикларни кўриб қўйган экан: видеоёзув асосида Иккинчи рақамли даъвогар ўйиндан ташқари ҳолатга чиқариб қўйилди, Учинчи (эҳтимол, Тўртинчидир) тахтни ўз қўлига олди. Академик эса тож-тахтни ташлаб қочди. Чингиз Айтматов “Бўтакўз” қиссасида: “Ҳой, Академик, имилламасдан тез-тез юр, сув қайнаб кетди ёки тумшуғингга туширайми?” деб ёзганда, биллоҳ, каромат қилган экан. Академик калтак ейишдан қўрқиб жуфтакни ростлаб қолди.\nДашти қипчоқда мерос масаласи партиявий йўл билан ҳал этилса керак.\nКўҳистон такаси Тўнғичини ёнига олиб, орқасидан эргаштириб юрибди. Шатакка олинган улов мустақил ҳаракат қила оладими?\nАркони давлатнинг ихтиёрига қўйилса, меросхўр ўзимдан чиққани маъқул. Шунда ҳеч ким иссиқ жойини совутмайди. Кимдир нари сурилиб, кимдир бери сурилиши мумкин, аммо бировнинг бурни қонамайди. Мантиқ шундай, мантиқдан келиб чиқадиган манфаат шундай. Амалда нима бўлади?\nЧамамда, ён-веримда юрган одамлар совунимга кир ювмаган кўринади. Уларга бир умр эсидан чиқармайдиган сабоқ бериб қўяман. Қанақа сабоқ ҳозирлаб қўйганимни ҳеч кимга айтмайман. Лақма одамгина бировга сирини айтади. Сирни қудуққа ҳам, қоғозга ҳам айтиб бўлмайди.\nХуллас, меросхўрим бор. Меросхўр қадимда ҳам бўлган, ҳозир ҳам бор, бундан кейин ҳам бўлади. Вассалом.


17:43 / 04.05.2017\nЖорий йилнинг 4 май куни Тошкент шаҳрида Европа иттифоқининг Ўзбекистондаги делегацияси раҳбари элчи Эдуардс Стипрайс журналистларга ўзи раҳбарлик қилаётган дипломатик миссия ҳақида маълумот берди.\nУнинг таъкидлашича, Ўзбекистон президенти Шавкат Мирзиёев 2 май куни қатор хорижий элчиларидан ишонч ёрлиқларини қабул қилиб олар экан, элчиларни мамлакат минтақалари, шаҳарлари ва қишлоқларига фаолроқ ташриф буюришга чақирган. Бу Ўзбекистоннинг кечаги ва ҳозирги кунини яхшироқ тушунишда катта аҳамият касб этади. Шунингдек президент хорижий элчиларга республика бош вазири, ТИВ раҳбари ва ҳукуматнинг бошқа аъзолари билан ҳар чоракда учрашув ўтказишни таклиф қилган. Учрашувлар доирасида ҳозирги муаммоли масалалар бўйича маслаҳатлашувлар ўтказилади, шунингдек қўшма режаларнинг амалга оширилиши муҳокама қилинади.\nБундан ташқари, унинг таъкидлашича, ЕИ Афғонистоннинг энг йирик донори саналади ҳамда Ўзбекистоннинг бу мамлакатни иқтисодий жиҳатдан тиклашдаги саъй-ҳаракатини маъқуллайди.\nАйтилишича, 2016 йилда ЕИ ва Ўзбекистон ўртасидаги икки томонлама савдо мувозанати бир қадар қисқариб, 1 млрд. 800 млн. еврони ташкил этган. ЕИ Ўзбекистоннинг энг йирик савдо шериклари бешталигига кирди ҳамда Хитой, Россия ва Қозоғистондан сўнг тўртинчи ўринни эгаллади. 2016 йилда Ўзбекистонга асосан машиналар, ускуналар ва механизмлар, кимё ва у билан боғлиқ бўлган саноат маҳсулотлари етказиб берилган бўлса, Ўзбекистон ЕИ давлатларига асосан кимё ва у билан боғлиқ бўлган саноат маҳсулотлари, газлама ва кийим-кечак, шунингдек мева-сабзавот ҳамда бошқа қишлоқ хўжалик маҳсулотлари, минерал ва бошқа хомашёларни экспорт қилган. Ҳар икки томон ҳам савдонинг ҳозирги ҳажми қониқарсиз эканини тан олмоқда ва уни ошириш учун ҳаракат қилмоқда.\nШунингдек, ЕИ Ўзбекистон ҳукумати томонидан 2017-2021 йиллар учун Ҳаракатлар стратегияси доирасида режалаштирилган иқтисодий ислоҳотларни маъқуллайди. Мамлакатда бизнес юритиш учун ҳозирда бор бўлган тўсиқларни бартараф этиш қулай ишбилармонлик ва сармоявий муҳитни юзага келтиради. Ўз навбатида, бу ўзбек бозорига кўплаб Европа фирма ва компаниялари келишига туртки беради.\nҚайд этилишича, яқин вақт ичида Ўзбекистон ҳукумати билан “Мева-сабзавот хўжалигини ривожлантириш дастури” лойиҳасини молиялаштириш учун маблағ ажратиш бўйича битим имзоланиши мумкин. Унинг доирасида қишлоқ хўжалиги соҳасидаги тадқиқотчилик фаолияти, фермерларга тегишли технологиялардан фойдаланиш имконини яратиш, шунингдек Миллий озиқ-овқат дастурини халқаро стандартларга мослаштириш учун 21,5 млн. евролик грант тақдим этилади.\nЭдуардс Стипрайс Шавкат Мирзиёев Европа иттифоқи


Apple смартфон-кўзойнак учун патент олди | IDROK.UZ\nApple корпорацияси виртуал реаллик кўзойнаги учун патент олди, дея хабар бермоқда «РБК». Кўзойнак тузилиши жиҳатидан смартфон учун слот кўринишига эга.\nФойдаланувчи кўзи олдидаги манзара iPhone экранида акс этади. Аввалроқ шунга ўхшаш ғояга эга гаджет Samsung компанияси томонидан тақдим этилган эди. Шунингдек, Google ҳам Google Cardboard виртуал реаллик шлемини ишлаб чиқишда бундай ғоядан фойдаланган.\nМаълум бўлишича, 2014 йил ноябридан буён Apple виртуал реаллик яратиш соҳасидаги мутахассисларни қидириб келмоқда. Бироқ патентни қўлга киритиши Apple’нинг янги гаджет чиқаришини билдирмайди, деб ёзади нашр. Компания кўплаб технологияларни патентлаши билан таниқлидир, бироқ бу кўпинча уларни қўллаган ҳолда янги қурилмалар яратилишига олиб келмайди.


Ўзбекистон фуқароси Калининградга 1.5 тонна чўчқа гўшти олиб киришга ҳаракат қилди\n15:09 / 15.06.2015\nЎзбекистон фуқароси Россиянинг Калининград ўлкасига ноқонуний равишда 1.5 тонна чўчқа гўшти олиб киришга ҳаракат қилди. Айтилишича, у Польшадан Fiat Dukato автомашинасида қайтаётганида “Багратионовск” постида тўхтатиб қолинган.\nКалининград.Ru ресурсининг ўлка божхонаси матбуот хизматига таянган ҳолда хабар қилишича, у декларация тўлдирмаган. Божхоначилар юк қисмида шубҳали тўсиқлар борлигини пайқашган. Унда умумий ҳажми 1.5 тоннани ташкил қиладиган 765 пакет музлатилаган чўчқа гўшти бўлаги топилган.\nТовар мусодара қилинган. Воқеа юзасидан иш қўзғатилган.


Қозоғистон аҳолиси 18 миллионга етди\n17 май 2021, Тошкент вақти: 20:25\nҚозоғистон аҳолиси сони 18 миллион кишига етди. Бу ҳақда 4 июль куни Қозоғистон миллий иқтисодиёт вазирлиги матбуот хизмати маълум қилди.\nХабарда айтилишича, Қозоғистоннинг 18 миллионинчи ватандоши 11 май куни Олмаота вилоятининг Талдиқўрғон туманида деффектолог Диана Омарханова ва ўқитувчи Самат Бестибаевнинг оиласида туғилди. Қизалоққа Муслима Саматқизи деб исм қўйишди.\nҚозоғистонда сўнгги марта аҳолини рўйхатга олиш иши 2009 йилда ўтказилган эди. Ўшанда республика аҳолиси сони 16 миллиондан сал кўпроқ экани аниқланган.


Ваъдага вафо қилиш одоби – oliymahad.uz\nВаъдага вафо қилиш одоби\nМусулмон киши хулқланиши лозим бўлган гўзал хулқлардан бири аҳдга вафодорликдир. Ваъдага вафодорлик инсон қадрини оширади, жамиятда обрў эътиборга эга қилади. Аллоҳ таоло Қуръони каримда шундай марҳамат қилади:\n…Аҳдга вафо қилингиз! Зеро, аҳд-паймон (қиёмат куни)сўраладиган ишдир. (Исро сураси, 34-оят)\nЯна, Аллоҳ таоло “Наҳл” сурасининг 91-оятида\n“Агар аҳдлашсангиз, Аллоҳнинг аҳдига вафо қилинг” дея марҳамат қилган.\nПайғамбаримиз соллаллоҳу алайҳи васаллам пайғамбар бўлмасларидан илгари ва пайғамбар бўлганларидан кейин ҳам ваъдаларига содиқ турганликлари учун “Содиқул ваъда” деб ном олганлар.\nАбдуллоҳ ибн Абул Ҳамсо розияллоҳу анҳудан: “Мен Расулуллоҳ соллаллоҳу алайҳи васаллам пайғамбар бўлмасларидан аввал у зотдан бир нарса сотиб олдим. У кишининг бир оз пуллари менда қолди. Эртага шу ерга келиб қолганини бераман деб ваъда бердим. Эртасига келишим лозимлгини унитиб, уч кундан кейин келсам, пайғамбаримиз мени ўша ваъдалашилган жойда кутиб турган эканлар. Эй, бола! Уч кундан бери мени машаққатга қўйдинг. Мен сени уч кундан бери интизор бўлиб пойлаб турибман дедилар.” (Абу Довуд ривояти).\nРасулуллоҳ соллаллоҳу алайҳи васаллам барча аҳдларига риоя қилиб, бу вожибни ўзларига лозим тутдилар.\nУ зотнинг ўзлари Мадинага борган вақтларида яҳудийлар билан тузган келишувларига, шунингдек Ҳудайбиядаги сулҳга амал қилганлар. Аҳдни бузиш ҳаром ишлардан саналади. Бирор бир мўмин юқоридаги оятдан ва қуйида келадиган ҳадисдан хулоса қилган ҳолда ваъдасини бузмаслиги лозим.\nЖобир ибн Абдуллоҳдан ривоят қилинади: Расулуллоҳ соллаллоҳу алайҳи васаллам менга қарата “Агар Баҳрайннинг моллари келса сенга шунча, шунча, шунча бераман дедилар. Баҳрайн моллари Абу Бакр халифалик даврида келди. Шунда Абу Бакр “Кимга Расулуллоҳ ваъда берган бўлса ёки Расулуллоҳнинг қарзлари бўлса келсин” деди. Шунда мен бордим ва Расулуллоҳ менга Баҳрайн моллари келса шунча бераман деган эдилар дедим. Абу Бакр уни ол, дедилар. Мен олдим. Санасам беш юз дирҳам экан шунда Абу Бакр “икки баробар ол” дедилар ”.\nАллоҳ таоло ваъадага вафодорликни аввалги туширган динларида ҳам буюргандир. Бунга Қуръони каримда бир неча оятлар бор. Марям сурасининг 54-оятида:\n(Эй, Муҳаммад!) Китобда Исмоил (қиссасини) ёд этинг! Дарҳақиқат, у ваъдасида содиқ турувчи набий ва расул эди.\nИбн Жарир Табарий шундай ривоят қилади:\n“Исмоил алайҳиссалом бир киши билан маълум бир жойда учрашишга ваъдалашдилар. Исмоил алайҳиссалом айтилган пайтда ваъдалашилган жойга келдилар. Бироқ ваъда берган киши келишни унутиб қўйган эди. Исмоил алайҳиссалом кеч бўлгунча ўша жойда кутиб ўтирдилар ва кечаси тунаб қолдилар. Эртасига у киши келиб: “Мени кечиринг! келиш ёдимдан кўтарилибди. Сиз кечадан бери шу ердамисиз? Кечаси шу ерда тунаб қолдингизми?” деб сўради. Исмоил алайҳиссалом ваъдалари вафо қилиб, шу ердан кетмасдан ўтирганликларини айтдилар. Шу сабабдан Аллоҳ у зотга “Содиқул ваъда” даражотини берган.\nАбдуллоҳ ибн Амр розияллоҳу анҳудан ривоят қилинади: Расулуллоҳ соллаллоҳу алайҳи васаллам: “Тўрт хислат борки кимда бу хислатлар бўлса у чин мунофиқ бўлади. Агар унда бу хислатларнинг бири бўлса, тоинки уни тарк қилмагунича унда мунофиқликнинг бир хислати бўлади. Агар омонат қўйилса хиёнат қилади, гапирса ёлғон гапиради, аҳдлашса хоинлик қилади, агар баҳслашса бузуқлик қилади”, дедилар. (Муттафақун алайҳ)\nРасулуллоҳ соллалоҳу алайҳи васаллам аҳдига вафодор бўлишга ундаб, аҳдни бузишдан вафосизликдан қайтарганлар.\nАнас розияллоҳу анҳудан ривоят қилинади: Расулуллоҳ соллаллоҳу алайҳи васаллам “Аҳди йўқ кишининг дини йўқдир”-дедилар. (Имом Аҳмад ривояти).\nДемак, ҳар бир инсон жамиятда чиройли ўрнини топмоқчи бўлса, сўзига эътиборли, ваъдасига вафодор бўлмоқлиги лозим экан. Ваъда фақатгина олди-берди масалаларида эмас, балки умумий ҳаётимизнинг барча жабҳаларини ўз ичига олади десак янглишмаймиз. Мисол учун никоҳланувчи эру хотин бир-бирларига аҳду паймон қилиб, бир ёстиққа бош қўйишликларини олайлик. Оилани муқаддас билиб, бир-бирларини ҳақ-ҳуқуқларига риоя этиб, ўзаро муносабатларида аҳл-иноқ яшамоқликлари лозим бўлади. Ёки хонадонларимизда фойдаланаётган коммунал хизматларни олинг. Ҳар бир ширкат етказиб бермоқчи бўлган махсулотни ўз вақтида сифатли етказиб бўлишини таъминласа, истеъмолчи эса, ўз вақтида пулларини тўлаб боришлари керак бўлди. Бу ва бошқа мисолларимизда ваъда, аҳди паймонларимизга вафодорлик талаб этилади.\nЯратган барчаларимизни ўзини тўғри йўлидан адаштирмасин. Жонажон Юртимизни самовий ва арозий балолардан ўзи асраб, шу гўзал Ватан равнақи йўлида фидойи бўлиб яшашни насиб этсин.\n677400cookie-checkВаъдага вафо қилиш одобиno\nОлдингиНамозда хушуъ ва уни гўзал қилиб адо этишКейингиЁши улуғ олимнинг ёш олим йигит ҳақидаги эътирофи


Ошуро рўзаси ҳақидаги муттафақун алайҳ ҳадислар » Тавҳид\nОшуро рўзаси ҳақидаги муттафақун алайҳ ҳадислар\n1,010 марта ўқилган\nИкки шайх (имом Бухорий ва имом Муслим роҳимаҳумаллоҳ) саҳиҳ эканига иттифоқ қилишган ҳадислар:\n1- Урванинг Оиша розияллоҳу анҳодан ривоят қилган ҳадиси: «Қурайш жоҳилиятда Ошуро куни рўза тутарди. Сўнг Росулуллоҳ соллаллоҳу алайҳи ва саллам уни (Ошуро куни) рўзасини тутишга буюрдилар. Рамазон (рўзаси) фарз бўлгач, айтдиларки: «Ким хоҳласа уни (Ошуро куни) рўзасини тутсин ва ким истаса уни (Ошуро кунини) оғзи очиқ ҳолда ўтказсин».\nУшбу ҳадисни Бухорий ва Муслим Урвадан уч йўлга кўра ривоят қилишди: 1) Зуҳрий; 2) Ҳишом ибн Урва; 3) Арок ибн Молик.\nЗуҳрийнинг ривоятларига тўхталадиган бўлсак, Бухорий саҳиҳ тўпламларининг бир неча ўрнида ушбу ҳадисни ривоят қилдилар. (1- Ҳаж китоби – Аллоҳ таолонинг ушбу: «Аллоҳ Каъба – байтул ҳаромни, уруш ҳаром этилган ойни, ҳадя (қурбонлик) ва ҳадя белгиларини (ҳадя учун аталган жониворларга осиб қўйиладиган ҳадялик аломатларини) одамлар учун тўғрилик асоси қилиб қўйди. Бу (нарса) токи сизлар Аллоҳ осмонлар ва ердаги бор нарсани билишни – Аллоҳ ҳамма нарсани билувчи эканини билишинглар учундир» (Моида: 97), қовли ҳақидаги боб (1592)). (2- Рўза китоби – Ошуро куни рўзаси ҳақидаги боб (2001)). (3- Тафсир китоби – «Эй мўминлар, тақволи кишилар бўлишингиз учун сизлардан илгари ўтганларга фарз қилингани каби сизларга ҳам саноқли кунларда рўза тутиш фарз қилинди» (Бақара: 183), ҳақидаги боб (4502)). Муслим ўзларининг саҳиҳ тўпламларида ривоят қилдилар (Рўза китоби (2639)). Ибн Можжа (Рўза китоби – Ошуро куни рўзаси ҳақидаги боб (1733)).\nДарҳақиқат Зуҳрийдан ушбу ҳадисни бир жамоат ривоят қилишди. Шулардан Бухорийнинг саҳиҳ тўпламларида Ақил (1925), Шуайб (2001). Бухорий (4502) ва Муслимнинг (2639) саҳиҳ тўпламларида Суфён ибн Уяйна ривоят қилди. Ибн Можжанинг (1733) ҳадис тўпламларида эса Ибн Абу Зиъб ривоят қилди.\nҲишом ибн Урванинг ҳадисига тўхталадиган бўлсак, Бухорий ушбу ҳадисни ўзларининг саҳиҳ тўпламларининг бир қанча ўрнида ривоят қилдилар. (1- Рўза китоби – Ошуро куни рўзаси ҳақидаги боб (2002)). (2- Ансорларнинг маноқиблари китоби – Жоҳилият кунлари ҳақидаги боб (3831)). (3- Тафсир китоби – «Эй мўминлар, тақволи кишилар бўлишингиз учун сизлардан илгари ўтганларга фарз қилингани каби сизларга ҳам саноқли кунларда рўза тутиш фарз қилинди» (Бақара: 183), ҳақидаги боб (4504)). Муслим ўзларининг саҳиҳ тўпламларида ривоят қилдилар. (Рўза китоби (2637)). Термизий ўзларининг жомеъларида ривоят қилдилар. (Рўза китоби – Ошуро кунининг рўзасини тарк этишга рухсат ҳақида келган ҳадислар ҳақидаги боб (753) ва ҳадисни саҳиҳ деб айтдилар). Абу Довуд ўзларининг сунанларида ривоят қилдилар (Рўза китоби – Ошуро куни рўзаси ҳақидаги боб (2442)).\nАрок ибн Моликнинг ҳадисларига келсак, Бухорий ушбу ҳадисни ўзларининг саҳиҳ тўпламларида ривоят қилдилар. (Рўза китоби – Рамазон рўзасининг вожиб эканлиги ҳақидаги боб (1893)). Муслим ҳам ўзларининг саҳиҳ тўпламларида ривоят қилдилар (Рўза китоби (2641)).\n2- Ибн Умар розияллоҳу анҳумодан ривоят, Набий соллаллоҳу алайҳи ва саллам Ошуро (рўзаси) ҳақида шундай дедилар: «Ким истаса рўза тутсин ва ким хоҳламаса тутмасин».\nБухорий ва Муслим ушбу ҳадисни Ибн Умар розияллоҳу анҳумодан икки йўлга кўра ривоят қилишди: 1- Нофеъ; 2- Солим;\nНофеънинг ҳадисига тўхталадиган бўлсак, имом Бухорий (Рўза китоби – Рамазон рўзасининг вожиб эканлиги ҳақидаги боб (1892)) ва (Тафсир китоби – «Эй мўминлар, тақволи кишилар бўлишингиз учун сизлардан илгари ўтганларга фарз қилингани каби сизларга ҳам саноқли кунларда рўза тутиш фарз қилинди» (Бақара: 183), ҳақидаги боб (4501))да ривоят қилдилар. Муслим ўзларининг саҳиҳ тўпламларида (Рўза китоби (2642-2646))да ривоят қилдилар. Муслимнинг лафзларида қуйидагича келган: «Жоҳилият аҳли Ошуро куни рўза тутардилар. Росулуллоҳ соллаллоҳу алайҳи ва саллам ва мусулмонлар ҳам рамазон рўзаси фарз бўлишидан олдин уни (Ошуро кунинг рўзасини) тутардилар…». Абу Довуд (Рўза китоби – Ошуро кунининг рўзаси ҳақидаги боб (2443))да ва Ибн Можжа (Рўза китоби – Ошуро кунининг рўзаси ҳақидаги боб (1737))да ривоят қилишди.\nСолимнинг ҳадисларига келсак, Бухорий (Рўза китоби – Ошуро кунининг рўзаси ҳақидаги боб (2000))да, Муслим эса (Рўза китоби (2647))да ривоят қилишди.\n3- Зуҳрий Ҳумайд ибн Абдурроҳмандан, у киши эса Муовия розияллоҳу анҳунинг ҳаж йили минбар устида бундай деяётганларини эшитдилар: «Эй Мадина аҳли, қани уламоларингиз? Мен Росулуллоҳ соллаллоҳу алайҳи ва салламни бундай деяётганларини эшитганман: «Ушбу Ошуро куни бўлиб, Аллоҳ таоло унинг рўзасини сизларга фарз қилмади. Мен эса рўзадорман. Ким хоҳласа рўза тутсин ва ким истаса оғзини очсин»».\nБухорий (Рўза китоби – Ошуро куни рўзаси ҳақидаги боб (2003)), Муслим (Рўза китоби (2655-2653))да, Насоий (Рўза китоби – Ота-онам фидо бўлгур Набий соллаллоҳу алайҳи ва салламнинг рўзалари ҳақидаги боб (2373))да ривоят қилишди.\n4- Саъид ибн Жубайр Ибн Аббос розияллоҳу анҳумодан ривоят қилади: «Набий соллаллоҳу алайҳи ва саллам Мадинага кириб келгач, яҳудларни Ошуро куни рўза тутаётганларини кўриб, айтдиларки: «Бу нима?» Улар: «Бу унутилмас бир кун бўлиб, Аллоҳ таоло бу кунда Бану Исроилга ўз душманларидан нажот берган. Шунда Мусо (бу куннинг) рўзасини тутди», дедилар. У киши эса: «Мен Мусога сизлардан кўра ҳақлироқман», дедилар. (Ўзлари) бу кунда рўза тутиб, (бошқаларни ҳам ушбу куннинг) рўзасини тутишга буюрдилар».\nБухорий ва Муслим ушбу ҳадисни Саъид ибн Жубайрдан икки йўлга кўра ривоят қилишди: 1- Абдуллоҳ ибн Саъид ибн Жубайр; 2- Абу Бишр;\nАбдуллоҳ ибн Саъид ибн Жубайрнинг ҳадисларига тўхталадиган бўлсак, имом Бухорий (Рўза китоби – Ошуро кунининг рўзаси ҳақидаги боб (2004))да ва (Пайғамбарлар ҳадислари китоби – Аллоҳ таолонинг ушбу: «(Эй Муҳаммад соллаллоҳу алайҳи ва саллам), сизга Мусо ҳақида хабар келдими?» (Тоҳа: 9) ва «Мусо билан Аллоҳнинг ўзи ҳақиқатда гаплашди» (Нисо/164) қовллари ҳақидаги боб (3397))да, Муслим (Рўза китоби (2658-2659)да ривоят қилишди.\nАбу Бишрнинг ҳадисига келсак, имом Бухорий (Ансорларнинг маноқиблари китоби – Набий соллаллоҳу алайҳи ва саллам Мадинага кириб келгач яҳудларнинг (у киши) ҳузурларига келишлари ҳақидаги боб (3949))да ва (Тафсир китоби – «Биз бани Исроилни денгиздан ўтказганимиздан кейин уларга зулму зўравонлик қилиш учун Фиръавн ва унинг лашкари қувиб етди. Энди унга (Фиръавнга денгизда) ғарқ бўлиш (пайти) етганда эса, у деди: «Ҳеч қандай ҳақ илоҳ йўқ, магар бани Исроил иймон келтирган Зот – Аллоҳгина борлигига иймон келтирдим. Мен мусулмонлардандирман – Аллоҳга бўйинсунувчилардандирман», қовли ҳақидаги боб (4680)) ва яна (Тафсир китоби – «Дарҳақиқат, Биз Мусога: «Сен бандаларимни (яъни, бани Исроилни) тунда олиб кетиб, улар учун (суви) қуриган денгизни йўл қил – (ортларингдан Фиръавн) етиб олишидан хавф қилма ва (денгизга ғарқ бўлишдан ҳам) қўрқма», деб ваҳий юбордик. Бас, Фиръавн уларнинг ортидан ўз лашкарлари билан қувган эди, уларни денгиз ўраганча-ўраб олди (яъни, барчалари унга ғарқ бўлдилар). Фиръавн қавмини тўғри йўлга бошламади, (балки тўғри йўлдан) оздирди», қовли ҳақидаги боб (4737))да, Муслим (Рўза китоби (2657-2656))да ва Абу Довуд (Рўза китоби – Ошуро куни рўзаси ҳақидаги боб (2444))да ривоят қилишди.\n5- Абу Усома Абу Умайсдан, у киши Қойс ибн Муслимдан, у киши эса Ториқ ибн Шиҳобдан, у киши Абу Мусо розияллоҳу анҳудан ривоят қилади: «Ошуро кунини яҳудлар байрам деб ҳисоблашарди. Набий соллаллоҳу алайҳи ва саллам айтдиларки: «Сизлар (ҳам бу куннинг) рўзасини тутинглар»».\nБухорий (Рўза китоби – Ошуро кунининг рўзаси ҳақидаги боб (2005)) ва (Ансорларнинг маноқиблари китоби – Набий соллаллоҳу алайҳи ва саллам Мадинага кириб келгач яҳудларнинг (у киши) ҳузурларига келишлари ҳақидаги боб (3942))да, Муслим (Рўза китоби (2660))да ривоят қилишди.\nМуслим (Рўза китоби (2661))да Содқа ибн Абу Имроннинг йўлидан, у киши Қойс ибн Муслимдан ёлғиз ўзлари (яъни Бухорийнинг саҳиҳ тўпламларида йўқ) ривоят қилдилар: «Хайбар аҳли Ошуро куни рўзасини тутиб, уни байрам қилиб олгандилар. Аёлларига зеб-зийнат тақишарди».\n6- Суфён ибн Уяйна Убайдуллоҳ ибн Абу Язиддан, у киши эса Ибн Аббос розияллоҳу анҳумодан ривоят қилади: «Набий соллаллоҳу алайҳи ва салламни бошқасини ушбу рўзадан афзал билиб (рўза тутишга) одатланганларини кўрмадим: Ошуро куни ва ушбу ой, яъни, рамазон ойи рўзаси».\nБухорий (Рўза китоби – Ошуро куни рўзаси ҳақидаги боб (2006))да, Муслим (Рўза китоби (2662))да, Насоий (Рўза китоби – Ота-онам фидо бўлгур Набий соллаллоҳу алайҳи ва салламнинг рўзалари ҳақидаги боб (2372))да ривоят қилишди.\nМуслим (Рўза китоби (2663))да Ибн Журайждан, у киши Убайдуллоҳ ибн Абу Язиднинг йўлига кўра ёлғиз ўзлари ривоят қилдилар.\n7- Язид ибн Абу Убайд Салам ибн Акваъ розияллоҳу анҳудан ривоят қилади: «Набий соллаллоҳу алайҳи ва саллам Аслам (қабиласидан) бўлган бир кишига, одамлар орасида шундай деб эълон қилишига буюрдилар: «Ким (бирор нарса) еган бўлса, куннинг қолган қисмида рўза тутсин. Ким ҳали емаган бўлса ҳам рўза тутсин. Бугун Ошуро кунидир»».\nБухорий (Рўза китоби – Тонгда рўза тутишга ният қилганда ҳақидаги боб (2007))да, Муслим (Рўза китоби (2668))да ривоят қилишди. Ва яна Бухорий (Оҳад хабарлар (йўлланган) мактублар китоби – Набий соллаллоҳу алайҳи ва саллам амир ва элчиларни ёлғиз-ёлғиз жўнатардилар ҳақидаги боб (7265)).\n8- Абдуллоҳ ибн Масъуд розияллоҳу анҳу нонушта қилаётганларида ҳузурларига Ашъас ибн Қойс кириб келиб, айтдики: «Бугун Ошуро куни-ку». Абдуллоҳ айтдиларки: «(Бу кун) рамазон рўзаси (фарз бўлиши ҳақидаги оят) нозил бўлишидан олдин тутиларди. Ушбу (оят) нозил бўлгач, бу (куннинг рўзасини тутишлик) қолдирилди. (Қани) яқинроқ келиб, овқатдан ол».\nБухорий (Тафсир китоби – «Эй мўминлар, тақволи кишилар бўлишингиз учун сизлардан илгари ўтганларга фарз қилингани каби сизларга ҳам саноқли кунларда рўза тутиш фарз қилинди» (Бақара: 183), ҳақидаги боб (4503))да Алқаманинг йўлига кўра ривоят қилдилар. Муслим (Рўза китоби (2651-2648))да Ашъаснинг йўлига кўра ривоят қилдилар.\n9- Бишр ибн Муфаззал Холид ибн Заквондан, у эса Робиъ бинт Маъуз ибн Афродан ривоят қилади: «Росулуллоҳ соллаллоҳу алайҳи ва саллам Ошуро куни эрталаб Мадина атрофидаги ансорларнинг қишлоқларига одам жўнатиб, айтдиларки: «Ким бугун рўзадор ҳолда тонг оттирган бўлса, рўзасини тутиб қўйсин. Ким оғзи очиқ ҳолда тонг оттирган бўлса, куннинг қолган қисмида рўза тутсин». Шундан кейин биз (ушбу кунда) рўза тутиб, кичик гўдакларимизга ҳам Аллоҳ хоҳлаганча рўза туттирардик. Масжидга бориб, уларга тукдан ўйинчоқ ясаб берардик. Улардан бири таом деб йиғлайдиган бўлса, уни (таомни) унга ифтор вақтида берардик».\nБухорий (Рўза китоби – Гўдакларнинг рўзалари ҳақидаги боб (1960))да ва Муслим (Рўза китоби (2669))да ривоят қилишди.\n/ Кутубхона / Ҳадис / Ошуро рўзаси ҳақидаги муттафақун алайҳ ҳадислар\n• Ислом динида янги йил кутишнинг ҳукми


Акбар Умаров: Ўзбек маданиятини ошқозон орқали еткизяпмиз\nЖорий ҳафта Тошкент ва Киев шаҳарларида "Ўзбек палови" билан боғлиқ иккита йирик халқаро фестивал ўтказилади. Ўзбекистон Ошпазлар Уюшмаси раиси Акбар Умаровнинг айтишича, бу каби тадбирлар ўзбек маданиятини ёйишнинг самарали воситасидир.\nТошкентда халқаро сайёҳлик кўргазмаси доирасида ўтказиладиган “PilafFest" - миллий ош фестивалининг пойтахт ҳаётидаги энг лаззатли тадбир бўлиши кутилмоқда.\n19 апрел куни “PilafFest” тадбири ўтказиладиган Тошкентдаги “Ўзэкспомарказ” мажмуаси очиқ осмон остидаги улкан миллий ресторанга айланади.\nФестивалга келганлар ошнинг ўн хилини татиб кўришлари мумкин бўлади.\nЎзбекистон Ошпазлар Уюшмаси раиси, “PilafFest” танловининг жюри ҳайъати аъзоси Акбар Умаров Озодлик билан суҳбатда мазкур тадбир ўзбек миллий пазандачилик санъатини хорижлик сайёҳларга тарғиб қилиш мақсадида уюштирилаётганини айтади.\n– Ўнта вилоятдан ўн хил ош пишади. Самарқандча, Бухороча ош бўлади, “Асака палов” пишади Андижондан. Хоразмча парҳез палов қилинади. Наманганча девзира ош бўлади. Тошкентча “Шодибек оши” пишади. Келган меҳмонлар нафақат уларни татиб кўриш, тайёрлаш жараёнини ҳам кузатишлари мумкин бўлади. Паловлар ўнта номинация бўйича мукофотланади,- дейди Ўзбекистон Ошпазлар Уюшмаси раиси Акбар Умаров Озодлик билан суҳбатда.\nШу ҳафта охирида Украина пойтахти Киев шаҳрида ҳам Ош фестивали бўлиб ўтади. Киевдаги Ўзбекистон элчихонаси бош-қош бўладиган фестивалда ҳам Ўзбекистон Акбар Умаров шогирдлари ўзларининг пазандачилик маҳоратларини киевликларга намойиш этишади.\n– Ошпазларимиз Украина халқини ўзбек миллий пазандачилик санъати билан яқиндан таништириб, халқимиз маданиятини ошқозон орқали еткизишга ҳаракат қилишмоқда,- дейди Акбар Умаров.\nЎтган йил Ошпазлар Уюшмаси раиси Акбар Умаров ва унинг шогирдлари 4 тонна 700 килограмм палов пишириб, Гиннеснинг рекордлар китобига киришни режалаб қўйганликларини айтишган эди.\nЖаноб Умаровнинг айтишича, улар ҳали ҳам бу режани амалга ошириш аҳдидан қайтишмаган.\n– Гиннеслар китобига ариза берганмиз бу борада, лекин ҳали улардан тасдиқ олмаганмиз. Уларнинг шартлари бўйича ошнинг 80 фоизи гуручдан иборат бўлиши керак экан, бизнинг ҳисоб-китоб бўйича 60 фоизи гуручга тўғри келяпти. Агар тасдиқ олсак рўза-рамазон кунларини энг охирида шу ошни пиширамиз, деб турибмиз,- дейди Ошпазлар Уюшмаси раиси.\nГиннес паловини пишириш учун Ўзбекистоннинг ҳар бир вилоятидан жаъми 14 та профессионал ошпаз таклиф этилиши мўлжалланган.\nРекорд миқдордаги паловнинг ҳозирча қайси усулда пиширилиши маълум эмас.


20:21, 20.01.2020 // 92660\n«Шайтанат»нинг сўнгги 21-қисмида қайси актёрлар роль ижро этишига ойдинлик киритилди (видео)\nСуҳбат давомида Ёдгор Саъдиев «Шайтанат» сериалининг ҳали катта экранларга чиқмаган, сўнгги 21-қисми ҳақида гапириб берди.\n‘Шайтанат’ сериалининг 21-қисмда янги чеҳралар бор, янги чеҳралардан Улуғбек Қодиров ҳамда Нозим Тўлахўжаев сингари актёрлар рол ижро қилишган. Янги чеҳралардан шу, яъни халқимиз танийдиган актёрларни айтяпман.\nМен ўзимча шу билан ‘Шайтанат’ сериалини тугатдим. Мен буёғига қадам ҳам босмайман, чунки Тоҳир аканинг ҳам сўзини олганман. Шу билан тугатаман десам, ‘Яхши қилибсиз’, дедилар. Фильм нима билан тугаши, унинг якуни қандай бўлиши ҳақида ҳозир гапириб ўтирмайман.\nЎша стилдан ўнгга ҳам чапга ҳам чиқилган эмас. Ўша тил. Агар кейингилари ҳам олинадиган бўлса, шу йўналишда бўлади. Чунки ўша йўналиш билан сериал одамларга манзур бўлиши мумкин. Мен яна бир нарсани айтаман, Тоҳир Маликнинг бу асарида мантиқ жуда ҳам кучли. Ҳозирги баъзи фильмларни кўришади-да, кинотеатрдан чиқиб унутишади, чунки мантиқ йўқ. Ёшларимиз бу масалада кўпроқ шошилишади.\nМаълумот учун, «Шайтанат» сериалининг 21-қисми айни кунларда монтаж ва дубляж жараёнида.\n23:59, 19.04.2021 // 90036\n20:55 Кеча // 75425\n19:59, 19.04.2021 // 68328\n21:48 Кеча // 69036\n22:15, 19.04.2021 // 63920


Бир бор экан, бир йўқ экан, бир кампир билан чол яшаган экан. Уларнинг бир чипор товуқчаси бор экан. Бир куни чипор товуқча пол тагига тухум қўйибди. Тухум ола-була, учли, суякли, жуда ғалати экан. Чол тухумни урибди-урибди аммо синдира олмабди. Кампир ҳам тухумни урибди-урибди, ҳеч синдира олмабди. Шу пайт кичкинагина сичқонча ўтиб кетаётиб, думи тегиб тухумни синдириб юборибди.\nЧол йиғлаяпти, кампир йиғлаяпти, товуқча кукулаяпти, дарвоза тақиллаяпти, ҳовлида майда тарашалар учиб ётибди, кулбанинг томи қимирлаяпти. Шунда қишлоқдаги роҳибнинг қизлари сувга ўтиб кетаётиб, чол ва кампирдан сўрабди:\n– Нима учун йиғлаяпсизлар?\n– Қандай қилиб йиғламаслигимиз мумкин! – деб жавоб берибди чол билан кампир.\nБизнинг чипор товуқчамиз бор, у пол тагига ола-була, учли, суякли, ғалати тухум қўйди. Чол урди синмади, кампир урди синмади, сичқонча ўтиб кетаётиб думи билан тегиб кетиб, эзиб юборди.\nБуни роҳибнинг қизлари эшитибоқ, қаттиқ қайғуриб, челакларини отиб юборибдилар. Обкашни эса синдириб ташлаб, уйларига қуруқ қўл билан қайтиб кетишибди.\n– Вой, онажон – дебди роҳибага қизлар. Сиз ҳеч нарсани билмайсиз, ҳеч нарсани кўрмаяпсиз, дунйода кўп нарсалар бўляпти. Мана эшитинг: Чол билан кампир ўзлари яшардилар, уларнинг чипор товуқчалари бор эди. Бир куни товуқча полнинг тагида битта ола-була, учли, суякли, ғалати тухум қўйибди! Чол тухумни урибди – синмабди, кампир урибди – синмабди, сичқонча ўтиб кетаётиб думи тегиб кетган экан, тухум эзилиб қолибди. Шунинг учун чол ҳам йиғлаяпти, кампир ҳам йиғлаяпти, товуқ қичқираяпти, дарвоза тақиллаяпти, ҳовлида майда тарашалар учиб ётибди, кулбанинг томи қимирлаяпти! Биз эса сувга кетаётиб, челакларни отиб, обкашни синдириб юбордик.\nШу вақтда роҳиба хамир қораётган экан, у ҳам чол йиғлаётганини, кампир йиғлаётганини, товуқча қичқираётганини эшитиб қаттиқ қайғурганидан тоғорани ағдариб юборибди ва бутун хамир полга ёйилиб кетибди.\nШу пайт роҳиб қўлида китоб билан кириб келибди.\n– Оҳ, дадаси! – дебди унга хотини – Сиз ҳеч нарсани билмайсиз, ҳеч нарсани кўрмаяпсиз, дунйода эса жуда ғалати ишлар бўляпти. Мана эшитинг: Чол билан кампир ўзлари яшар эдилар, уларнинг чипор товуқчалари бор эди. Бир куни товуқча полнинг тагида битта ола-була, учли, суякли, ғалати тухум қўйибди! Чол тухумни урибди – синмабди, кампир урибди – синмабди, сичқонча ўтиб кетаётиб думи билан тегиб кетиб тухумни эзиб юборибди. Шунинг учун чол ҳам йиғлаяпти, кампир ҳам йиғлаяпти, товуқ қичқираяпти, дарвоза тақиллаяпти, ҳовлида майда тарашалар учиб ётибди, кулбанинг томи қимирлаяпти! Бизнинг қизларимиз эса сувга кетаётиб, челакларни отиб юбориб, обкашни синдиришибди. Мен эса хамир қораётгандим, қаттиқ қайғурганимдан барчасини полга тўкиб юбордим!\nРоҳиб қайғуриб, ҳасрат чекканидан, ўзининг китобини парча-парча қилиб, йиртиб ташлабди.


Путин Кудриннинг ғарбга ёнбосиш таклифини рад этди\n14:02 / 30.05.2016\nРоссия президенти Владимир Путин иштирокида ўтказилган иқтисодий кенгаш президиуми мажлисида Стратегик ишланмалар маркази раҳбари Алексей Кудрин, иқтисодиётни ривожлантириш мақсадида геосиёсий кескинлик даражасини пасайтиришни тавсия этди, деб ёзмоқда «Ведомости» газетаси.\nКудриннинг фикрича, турли амбициялардан воз кечиш ғарб давлатларига технологик ва иқтисодий маънода етиб олиш имконини беради.\nБироқ, нашрнинг ёзишича, давлат раҳбари собиқ молия вазири таклифини рад этиб, Россия айрим жиҳатларда тараққий этган мамлакатлардан ортда қолишига қарамай, "суверенитетини сота олмаслиги"ни таъкидлаган. Бунда Путин умрининг охиригача, давлат мустақиллиги ва эркинлигини ҳимоя қилишга ваъда берган.\n«Биринчи бўлиб Россия бошлагани йўқ», — деган давлат раҳбари. Бироқ, унинг қайд этишича, «кескинликнинг ўта таранглашувига йўл қўймаслик ҳамда фитналарга учмаслик зарур».\nАпрель ойида президент матбуот котиби Дмитрий Песков, Кудрин тўғрисида фикр билдириб, Кремль маъмурияти уни дунёнинг энг етакчи молия мутахассисларидан бири деб ҳисоблашини таъкидлаган эди. 2000-2011 йилларда Россия молия вазири бўлган Кудрин, мамлакат вазирлар маҳкамасининг энг яхши аъзоларидан бири дея эътироф этилган.


Ўзбекистонда келаси ҳафта бошида ёғингарчилик кутилади\nЎзбекистонда келгуси ҳафтада ҳаво ҳарорати 30 даражагача иссиқ бўлади\nЎзбекистонда ҳаво ҳарорати 32 даражагача иссиқ бўлиши кутилмоқда\nЎзбекистонда келгуси ҳафта бошида қандай об-ҳаво кузатилади?\nКелгуси ҳафтада республикамизда қандай об-ҳаво кузатилади?\nВидео: Ўзбекистонлик футболчи 5 минг доллар жарима тўлайдиган бўлди\nЎзбекистон миллий терма жамоаси ва Пахтакор клуби ҳимоячиси 5 минг доллар жарима тўлайди. Қарор ОФК томонидан қабул...\nВидео: Ҳокимнинг ўғли йўлда 150 км/соат тезликда автомобиль бошқариб, қоида бузди\nОлмалиқ шаҳри ҳокимининг ўғли йўлда 150 км/соат тезликда автомобиль бошқариб, қоида бузди. Ҳодиса видеолавҳаси...\nВидео: Актриса Азиза Ёқубова иккинчи марта турмушга чиқди\nАктриса Азиза Ёқубова иккинчи марта турмушга чиқди. Бу ҳақда актрисанинг ўзи инстаграм саҳифасида маълум қилди. Тўй 29...\nБош прокуратурада бошқарма бошлиғи бўлиб ишлаган Сайдулла Элмуродов вафот этди\nБош прокуратурада бошқарма бошлиғи бўлиб ишлаган Сайдулла Элмуродов вафот этди. Бу ҳақда ОАВда хабарлар тарқалди....\nЎзбекистонда 8 ойда қанча чақалоқ дунёга келгани маълум бўлди\nЎзбекистонда 8 ойда қанча чақалоқ дунёга келгани маълум бўлди. Рақамлар Давстатқўм томонидан тақдим этилди. Мавжуд...\nЎзбекистон халқ артисти Дилором Каримова Президентга мурожаат қилди


Хосеп Гвардиола: «Манчестер Сити»га Вардини сотиб оладиган даражада аҳмоқ эмасман\n11:25 / 28.12.2015\nМюнхеннинг «Бавария» клуби бош мураббийи Хосеп Гвардиола мавсум якунлангач, Англиянинг «Манчестер Сити» клубини бошқариши ҳақида гап сўзлар тарқалганди. Шу муносабат билан журналистлар унга АПЛ тўпурари бўлиб турган Жейми Вардини янги жамоасига сотиб олиши мумкинлиги борасида савол билан мурожаат қилишди.\nГвардиола Вардининг ўйинига ижобий баҳо бериб, лекин уни сотиб оладиган даражада ақлдан озмаганини таъкидлади.\n«Манчестер Сити» Вардини сотиб олиши ҳақидаги миш-мишлар? Варди юқори савияга ўта мураккаб йўлни босиб ўтган ҳолда чиқиб келган ажойиб футболчи. Аммо, агар «Манчестер Сити»га мураббийи бўлсам, уни сотиб олишни истамаган бўлардим. Чунки, ҳали у даражада ақлдан озганим йўқ», дея Гвардиоладан иқтибос келтиради BBC Sport.


Деновдаги портлаш юзасидан уч мансабдор қамоққа олинди – Газета.uz\nДеновдаги портлаш юзасидан уч мансабдор қамоққа олинди\nДеновдаги савдо марказида юзага келган портлашда шаҳар газ бўлими бошлиғи ҳамда Ҳудудгаз Сурхондарё газтаъминотининг 2 нафар ходими айбдор деб гумон қилиниб, қамоққа олинди. Улар ўз вазифаларини лозим даражада бажармаганлик ва моддий қимматликлар олганликда айбланмоқда.\nLotinchada 16 декабр 2021, 13:43 Жамият\nСурхондарё вилояти Денов шаҳри марказидаги икки қаватли «Инденим» савдо мажмуасида содир бўлган портлашда 3 нафар мансабдор айбдор деб гумон қилинмоқда. Бу ҳақда «Газета.uz»га Бош прокуратура ахборот хизмати раҳбари Ҳаёт Шамсутдинов маълум қилди.\n15 декабрь куни Денов шаҳар газ бўлими бошлиғига Жиноят кодексининг 116 моддаси 4 қисми «а,б» бандлари (Касб юзасидан ўз вазифаларини лозим даражада бажармаслик), Ҳудудгаз Сурхондарё газтаъминотининг 2 нафар ходимига 214-моддаси 3 қисми «в» банди (Давлат органи, давлат иштирокидаги ташкилот ёки фуқароларнинг ўзини ўзи бошқариш органи хизматчисининг қонунга хилоф равишда моддий қимматликлар олиши ёки мулкий манфаатдор бўлиши) билан айб эълон қилиниб, «қамоққа олиш» эҳтиёт чораси қўлланилган, дейилади хабарда.\nЎрганишлар давомида 10 дан ортиқ экспертизалар тайинлангани, тахминларга кўра, бино ичида жойлашган газ қувурларидан бир неча соат давомида газ сизиб чиққанлиги сабабли портлаш содир бўлгани айтилмоқда.\nАввалроқ, Бош прокуратура портлаш юзасидан Жиноят кодексининг 257 (Меҳнатни муҳофаза қилиш қоидаларини бузиш) ва 259 (Ёнғин хавфсизлиги қоидаларини бузиш) моддалари билан жиноят иши қўзғатган эди. Бироқ, ўшанда ушбу моддаларнинг айнан қайси бандлари асосида иш очилгани қайд этилмаганди.\n7 декабрь куни эрталаб соат тахминан 4 ларда содир бўлган портлаш оқибатида яқин атрофдаги бино конструкциялар қулаб, катта ёнғин келиб чиққанди. Ҳозиргача бунинг оқибатида 9 киши жароҳатланиб, икки киши ҳалок бўлгани айтилмоқда.\n«Газета.uz» Деновдаги фавқулодда ҳодиса жойидан фоторепортажни эълон қилганди. Воқеалар ривожи давомида Бош прокуратура Деновдаги портлаш бўйича теракт версиясини рад этди.\n14 декабрь куни ушбу фожиа бўйича президент Шавкат Мирзиёев ҳам ўз муносабатини билдириб, портлаш тафсилотларини телевидение орқали батафсил кўрсатиш бўйича топшириқ берди. «Яширадиган Ўзбекистон эмас ҳозир», — деди Шавкат Мирзиёев. Унинг қўшимча қилишича, бундан буён вилоятлар ҳокимлари шу сингари ҳолатларнинг олдини олиш учун жавобгарликни шахсан ўз зиммасига олади.\n«Газета.uz» 1 987\nДеновдаги бўлган нохуш воқеа ҳамманинг кўзини очиши керак — президент 14 декабр 2021, 22:39


Мойлисув хавфи кучайиб боряпти\nЯқинда Қирғизистондаги Мойлисув дарёсини катта тоғ кўчкиси тўсиб қўйиб, бу ердаги радиактив чиқиндилар кўмилган қабристонни ювиб кетиш хавфини юзага келтирди.\nЭкологларнинг айтишича, агар сув қабристонни ювиб кетса, Марказий Осиё ҳудудида яшовчи аҳоли саломатлиги ва экологияга жуда катта зарар етказиши мумкин.\nЎзбекистондаги “Экосан” халқаро жамғармаси раҳбари Юсуф Шодиметов яқинда Мойлисувда бўлиб қайтди.\nУнинг сўзларига қараганда, кўчки натижасида дарё тошиб, ўша ердаги “Изолит” заводи цехларини ювиб ўта бошлаган. Энди дарё ўзани ўзгариб, сув хавфли ҳудуддан оқиб ўтмоқда.\n1948-1968 йилларда уран рудасини қайта ишлашдан чиққан чиқиндилар Мойлисув дарёси яқинидаги 23 та урага кўмилганди. Бу кўмилмалар зилзила, сел ва кўчки хавфи катта ҳудудда жойлашган.\nЮ.Шодиметовнинг таъкидлашича, Мойлисувдаги кўмилмаларда 7 минг тоннадан ортиқ ярим суюқ ядровий чиқиндилар сақланади. Бу чиқиндилар устига оддий тупроқ тортилган. Агар кўчки сал юқорироқда содир бўлганида, дарё суви бу қабристонни ювган ва радиактив моддалар билан бойинган сув бутун минтақага жиддий хавф солган бўларди.\nЎзбекистон Фавқулодда вазиятлар вазирлиги радиация, кимёвий ва биологик ҳимоя бошқармаси бошлиги Фарҳод Соиповнинг билдиришича, Мойлисувдаги радиактив моддалар қабристони ҳозир эгасиз бўлиб қолган. Сел ва ёмғир суви ҳар йили бу ердаги радиактив моддаларни дарёга оқизмоқда. Бундан эса, энг аввало, Фарғона водийсининг 9 миллионли аҳолиси жабр кўряпти.\nФ.Соиповнинг эътирофича, Қиргизистон иқтисодиёти ва бу ердаги ҳозирги сиёсий вазият Мойлисувдаги хавфнинг олдини олишга имкон бермайди. Шунинг учун қўшни давлатлар ва жамоатчилик ташкилотлари муаммони зудлик билан ҳал қилишга киришиши лозим.\nМаълумотларга кўра, Жаҳон банки Мойлисувдаги радиоактив чиқиндилар ураларини шу йилнинг сентябрь ойигача реабилитация ва рекультивация қилиш лойиҳаси учун 11 миллион 760 минг АҚШ доллари ажратган.\nСиноптиклар май ойида кучли ёғингарчилик бўлишини башорат қилмоқда. Бундан ташвишга тушган экологлар Мойлисувда селни тўсадиган тўғонларни, кўчки хавфи мавжуд қияликларни мустаҳкамлашни тезлаштириш зарурлигини айтмоқда.\nУларнинг фикрича, агар Мойлисувдаги радиоактив чиқиндилар кўмилган битта урани сув ювиб кетса ҳам бу катта фожеага олиб келади. Чунки Мойлисув Сирдарёга қуйилади. Сирдарё эса Тожикистон, Ўзбекистон, Қозоғистоннинг катта ҳудудларидан оқиб ўтади.


Гитлернинг тиз чўккан ҳолидаги мумдан ясалган ҳайкали 17,2 млн долларга сотилди\n07:56 / 09.05.2016\nChristie's кимошди савдо уйида италиялик рассом ҳамда ҳайкалтарош Маурицио Каттелан томонидан ишланган тиз чўккан Гитлернинг мумдан ясалган ҳайкали 17,2 млн долларга баҳоланган.\nҲайкалтарош 101 см баландликдаги "У" деб номланган бу асарини мум ва смоладан 15 йил илгари яратганди.\nАйни вақтда АҚШда яшаб ижод қиладиган Маурицио Каттеланнинг айтишича, у ўз вақтида бу асарини бузиб ташламоқчи бўлганди. Унинг айтишича, "У" ўзида ёвузликни мужассам этган.\nБу асар эндиликда Каттеланнинг энг қимматбаҳо асарига айланди. Унинг бундан аввалги энг қиммат нархда сотилган асари учун 7,9 млн доллар тўлашганди.\n"Гитлер - фақат қўрқув уйғотади. Бу қаттиқ изтироб тимсоли. Унинг исмини тилга олиш ҳам оғир. Унинг исми бошимга ўрнашиб олган. Мен тақиқласам ҳам у менинг бошимда яшайди", дейди рассом.\nБир неча йиллар аввал, мазкур ҳайкал яҳудийлар геттоси шаклланган Варшавадаги замонавий санъат марказига қўйилган эди. Экспозиция минглаб инсонлар ҳалок бўлган ерда ҳукумат томонидан кўргазмага қўйилгани учун катта норозиликлар ва танқидларга учраган эди.\nКаттеланнинг ҳайкалчалари Польшадаги можароларга биринчи марта сабабчи бўлаётгани йўқ. Худди шунга ўхшаш воқеа 2000 йилда «9 соат» ҳайкали кўргазмага қўйилганида польшаликларнинг ғазабланишига сабабчи бўлган эди. Унда Рим папасининг метеорит томонидан эзилгани тасвирланган.\nГитлер ҳайкал Christie\nРоналдунинг Москвадаги муз ҳайкали интернетда ҳазил-мутойибаларга сабаб бўлди\n«У Яқин Шарқнинг янги Гитлери»\nМосквада Ислом Каримовга ҳайкал 2019 йилнинг охиригача ўрнатилади\nЁмғирда эриган лой ҳайкал


Ўзбекистон президенти раислигида МДҲ саммити бўлиб ўтди\n18:45 / 18.12.2020\nСаммит ишида Беларус президенти Александр Лукашенко, Молдова президенти Игорь Додон, Озарбойжон президенти Илҳом Алиев, Россия Федерацияси президенти Владимир Путин, Тожикистон президенти Имомали Раҳмон, Туркманистон президенти Гурбангули Бердимуҳамедов, Қозоғистон президенти Қосим-Жўмарт Тўқаев, Қирғизистон президенти вазифасини бажарувчиси Талант Мамитов, МДҲ Ижроия қўмитаси раиси – Ижрочи котиби Сергей Лебедев ва Ҳамдўстлик Парламентлараро ассамблеяси кенгаши раиси Валентина Матвиенко иштирок этди.\nШавкат Мирзиёев ўз нутқида Ўзбекистон шу йил МДҲга раислик қилишдек шарафли ва масъулиятли вазифани илк бор ўз зиммасига олганини таъкидлади.\n«Ўзбекистон умумий муаммоларни ҳал қилишга янги, ностандарт ва ўзаро манфаатли ёндашувларни биргаликда ишлаб чиқиш ва амалга оширишга тайёр», деди президент.\nЎзбекистон МДҲ доирасидаги ҳамкорликнинг сифат жиҳатидан янги босқичига изчил ўтиш, шериклик механизмлари ва қабул қилинган ҳужжатлар ижроси самарадорлигини ошириш тарафдори экани таъкидланди.\nХусусан, бугунги шароитда мамлакатлар иқтисодиётлари, савдо ва кооперация алоқаларини жадал суръатларда қайта тиклаш устувор вазифа экани таъкидланди. Мавжуд муаммоларга қарамай, Ўзбекистоннинг МДҲга аъзо бошқа мамлакатлар билан товар айирбошлаши барқарор ўсиб бораётгани кузатилмоқда. Айрим шериклар билан савдо жорий йилда 20 фоиздан зиёдга кўпайди.\nҲамдўстлик доирасида «яшил» ва соддалаштирилган йўлаклар амалиётини кенг жорий этиш, электрон савдони ривожлантириш бўйича ягона платформани ишга тушириш ва «йўл харитаси»ни қабул қилиш муҳимлиги қайд этилди.\nДавлат раҳбари саноат кооперацияси бўйича комплекс дастур ишлаб чиқиш зарурлигини қайд этди.\nКасалликларни профилактика қилиш ва соғлом турмуш тарзини тарғиб қилиш мақсадида ҳар йили оммавий спорт ва маданий тадбирларни ташкил этган ҳолда «МДҲ саломатлик марафони»ни ўтказиш таклиф этилди.\nМДҲ ижодий ва фан зиёлиларининг навбатдаги форуми доирасида Ўзбекистонда «Ҳамдўстлик мамлакатлари маданий мероси» конференциясини ўтказиш ғояси илгари сурилди. Бу анъанавий яқин бўлган гуманитар алоқаларни мустаҳкамлашга хизмат қилади.\n«Ушбу мамлакатнинг тинчлиги бутун ҳамдўстлик маконида хавфсизлик ва барқарорликни таъминлашнинг муҳим омилидир. Бу, шунингдек, давлатларимизнинг Жанубий Осиё билан савдо-иқтисодий ҳамкорлигини ривожлантириш учун янги имкониятлар дегани, – дея таъкидлади президент.\nДавлат раҳбарларининг нутқларида иқтисодиёт, транспорт, хавфсизлик, гуманитар соҳаларда алоқаларни чуқурлаштириш, МДҲда тинчлик, барқарорлик ва изчил тараққиётни таъминлашга қаратилган муҳим ташаббуслар илгари сурилди.\nСаммит якунида президент Шавкат Мирзиёев пандемия оқибатлари билан боғлиқ барча қийинчиликларга қарамай, биргаликдаги саъй-ҳаракатлар билан Ҳамдўстлик янги воқеликка самарали мослашишга қодирлигини намойиш этганини таъкидлади.\nШунингдек, келгуси йилда ташкилотга Беларус Республикаси раислик қилиши ва навбатдаги саммитни Минск шаҳрида ўтказиш тўғрисидаги қарорлар ҳамда кўп томонлама ҳамкорликнинг турли йўналишларига доир қатор муҳим ҳужжатлар имзоланди.


Муқаддас қадамжоларда не ҳол? Ёхуд зиёрат одобини биламизми? 2-қисм - BBC O'zbek\nМуқаддас қадамжоларда не ҳол? Ёхуд зиёрат одобини биламизми? 2-қисм\nТиб илмининг султони Абу Али ибн Сино деганларки: ”Илм – илги(эътибор) ва илтифот истар. Илтифот кўрмаган – ер(жой)ни тарк этар.”\nҚадрламаганимиз – илмнинг кўтарилганлиги авлодларни одобдан узоқлаштирмоқда. (Сидқидилдан илм ўрганаётганлар ва ихлосли ёшлар бундан мустасно, албатта.) Бу ҳол нафақат кўча-кўйда, бозорларда, муассасаю корхоналарда, балки дину-диёнат, илму-фан устуни бўлишга эришган авлиё-у уламоларнинг муқаддас қадамжоларини зиёрат қилишимиз жараёнида ҳам кўзга ташланаётир.\nЗиёратгоҳларга борилганда Каъба атрофини тавоф қилиб айлангандек йўл тутиш, қабрда ётган авлиё ёки бошқа зотлардан мадад сўраб, ундан ҳожатини раво қилинишини талаб қилиш ва уларга атаб жонлиқлар сўйиш ҳамда мозор атрофидаги дарахтларга турли ботил эътиқодлар – иримлар билан латта ё иплар боғлаб кетиш ҳоллари ҳануз мавжуд.\n“Занги ота”, “Ҳаким-ат Термизий” сингари улкан зиёратгоҳларда ҳам шунга ўхшаш ҳолатларни учратиш мумкин. Олтинсойдаги “Халифа бобо” номи билан машҳур зиёратгоҳда эса қабр тупроқларидан бир чимдим олиб, уни рўмоллари учига тугиб олиб кетаётган баъзи аёлларга кўзингиз тушиши эҳтимолдан ҳоли эмас...\nТабаррук масканга ихлос билан келганлар турфа жароҳатлар, тошма ва сўгаллардан фориғ бўлиши ҳақида эшитмаган одам кам бўлса керак. Лекин кимлардир зиёрат қилиб бўлишгач, бир чимдим-бир чимдим тупроқ олиб кетишни ҳам канда қилмаганликларидан баъзи қабрлар ўйилиб қолган...\nИнсонлар жоҳилиятга чуқур кетган паллаларда, хусусан, Шўро даврида ғайбнинг сири ва қудрати намоён бўлган зиёратгоҳни вайрон этиш истаги рўёбга чиқмаган ғаройиб, сир-синоатли воқеа-ҳодисалар юртнинг, минтақанинг кўпгина гузарларидаги қадамжоларда рўй берган. Буни ўз кўзлари билан кўрганлар ва гувоҳлардан эшитган инсонлар оз эмас.\nИслом маданияти, маънавиятини тарғиб қилишда ўз ҳиссаларини қўшган, инсоний камолот учун таянч бўлгувчи зоҳирий ва ботиний илмларни ёзиб қолдирган кўплаб алломаларимизнинг ибратли асарлари мавжудки, биз улардан тўла тўкис баҳраманд бўла олмаяпмиз, афсус. Чунончи, бугунги кунда бутун дунёда юртимизда яшаб ўтган алломаларнинг китоблари ўқитилмайдиган бирор бир дорулфунун топилмаса керак.\nХусусан, кўплаб илмлар бўйича етук олим ҳамда араб, форс, туркий тилда маҳорат билан ижод этган, тасаввуфий асарлари билан машҳур бўлган Сўфи Оллоёрнинг «Маслакул-муттақийн» (мазкур асарнинг тошбосма ва қўлёзма нусхалари Ўрта Осиё, Афғонистон, Покистон, Ҳиндистон ва бошқа мамлакатларда кенг ёйилган) номли асарида ҳам зиёрат одоби хусусида байтлар битилган.\nМазмуни будир: “...Шайхлар (азиз-авлиёлар) ва шаҳидлар қабри олдида жонлиқ сўядиган жоҳиллар бордир. Агар “фалон касалим тузалсин” деб ёки бундан бошқа ишлар учун жонлиқ сўйсалар, бу ҳақда хабар борки: “Аллоҳдан бошқасига атаб сўйилган ҳар бир нарсада, гарчи сўйиш чоғида Аллоҳнинг исмини айтган бўлса ҳам, ширкка кетадилар. (Эй инсон!) Бундай ёмон феъллардан сақлан!!!”\nХVIII асрда янграган бу хитоб ҳануз зиё аҳлининг бўғзида экан, бунинг сабаби не?\nТарихий алломаларимизнинг асарларини жаҳон дорилфунунларида ўқитишаётган бир паллада ўз юртимизда динга қўйилаётган чеклов-таъқиқларнинг оқибати эмасмикин бу?\nҚабрни қўл билан сийпаш, ушлаш, ўпиш, кўзга суриш, айланиб тавоф қилиш мумкин эмаслигини бобою-бувиларимиз кўп таъкидлашади. Шунга қарамай, бугун қабр устида ўтириб ёки мақбаралар ёнида туриб суратга тушиш “урф”га айланаяпти.\nХудди томошага, сайр-саёҳатга чиққандек, мозору мақбараларда юксак сасда, хушчақчақлик ила гаплашаётганларга кўзингиз тушади.\nЗотан, қабрларни зиёрат қилиш ўлимни эсламоқ, тазарру қилмоқ, дунё муҳаббатини кетказмоқ, манманлик ва мақтаниш, ғурурланиш, ҳаёсизлик, мунофиқлик каби зарарли одатларни тарк этмоқ учун машруъ қилинган экан, бизнинг янгича “урф”лар жорий қилишимиз нимани англатади?\nКези келганда яна бир гапни айтишни жоиз деб ўйладим. Воҳалик ҳамда водийлик бир гуруҳ кекса онахонларнинг таъкидлашларича, баъзи юқори мансабдаги амалдорлар муқаддас қадамжолар ва юртимизда халқ саломатлигини тиклаш учун мўлжалланган санаторийлар, сўлим манзарали тоғли масканларга оилалари билан эмас, аксинча, ёшроқ хотин-қизлардан иборат бўлган “яқин таниш”лари билан ташриф буюришиб, баъзан зиёфат ва маишатлар уюштиришаётгани маҳаллий ёшларнинг тарбиясига салбий таъсир кўрсатмай қолмаяпти.\n“Ўзбекчилигимизда ҳам, динимизда ҳам бу нарса уят-ку, ахир? Бу воқеалардан кейин бошқалари ҳам эс-ҳушини йиғиб олишлари керак эмасмиди? Тўрт-беш сўм топиб, чўнтаги қаппайиб, босар-тусарини билмай қолган ва шу каби номаъқул ишларни қилаётган баъзи лавозимдор шахслар эртага қайси юз билан чиқиб, миллат маънавияти, ёшлар тарбияси ҳақида оғиз кўпиртиришаркин?” – дея эътирозларини изҳор этишди ҳамсуҳбатларим.\nБу не ҳол?...\nМамлакатдаги ҳар бир муборак қадамжога, дам олиш масканларига нафақат юртдошларимиз, балки қўшни мамлакатлар ва баъзан ҳатто хорижий мамлакатлардан ҳам зиёратчилар, саёҳатчилар ташриф буюришини ҳисобга олсак, бундай хунук ҳодисалар уларнинг ҳам назаридан четда қолмайди, албатта. Бу, ҳарҳолда, яхши эмас...\nМаънавият, маданият, маърифат хусусида матбуот, телевидения, радиода тинмай гапирилади. Насиҳатлар қилинади, китоблар ёзилади. Лекин.... бу томонда бойваччалар-у баъзи лавозимдор кишиларнинг айнан гапирилаётган гапларга зид ҳатти-ҳаракатларни содир этаётганлиги, янаям очиқроқ айтсак, маиший бузуқлиги аҳоли ўртасида оғиздан-оғизга кўчиб, овоза бўлиб турганлигини қандай тушуниш мумкин? Шундай шароит, шундай муҳитда гапирилаётган гаплар, насиҳатларнинг, хусусан ёшларга қанчалик таъсири бор деб ўйлайсиз?\nЗеро, фарзандлар, хусусан ёшлар насиҳатлардан кўра кўпроқ реал ҳаётдан андоза олаётганликлари аччиқ ҳақиқат. Буни доим ёдда тутмоқ керак.\n...Муқаддас қадамжолар, дам олиш масканларида, айниқса ёз ойларида зиёратчиларнинг кўпайиши кузатилади. Бу ўз ўрнида бир қатор тартибсизлик ва антисанитария ҳолатларини келтириб чиқаради. Санаб ўтилган муаммоларнинг олди олиниб, бунинг ўрнига экотуризмни ривожлантириш йўлга қўйилса, ҳам маънавиятни юксалтириш ва ҳам давлат бюджетини бойитиш учун фойдалироқ эмасми?\nМуқаддас қадамжоларда не ҳол? Ёхуд зиёрат одобини биламизми?


Туркманистонда Бердимуҳамедовнинг янги шеърига бағишланган махсус анжуман бўлиб ўтди — видео - Bugun.uz\nТуркманистонда Бердимуҳамедовнинг янги шеърига бағишланган махсус анжуман бўлиб ўтди — видео\n20:54 | 16-12-2021\nТуркманистон пойтахтида 15 декабрь куни президент Гурбангули Бердимуҳамедовнинг «Яшасин тинч ҳаёт» деб аталган янги шеърига бағишланган «Аркадағнинг тинчлик тамойили — дунё учун намуна» номли тантанали анжумани бўлиб ўтди. Бу ҳақда «Хроника Туркменистана» хабар берди.\nМаълум қилинишича, тадбирда маданият ва санъат соҳаси етакчилари, намояндалари, шоир ва носирлар, оммавий ахборот воситалари ходимлари ҳамда ёшлар иштирок этган. Анжуман аввалида Туркманистон Бош драма театри санъаткорлари давлат раҳбарининг шеърини ўқиб эшиттирган.\nҚайд этилишича, давлат раҳбарининг шеърида миллат етакчиси адабий ёндашув асосида замонавий куч-қудрат ва бахт-саодат даврида бетарафлик мақомининг маъноси ҳақида гапирилган. Тадбир иштирокчилари «шеърда халқаро ҳарбий блоклар ва шартномаларга риоя қилмасликка чақириқ ёрқин ва лўнда» тасвирланганини таъкидлаган.\nМаълум бўлишича, президентнинг ушбу шеърига мусиқа ҳам ёзилган ва тадбир давомида «Яшасин тинч ҳаёт!», ундан кейин «Сиз билан, Аркадағ» қўшиғи ижро этилган.\nТаъкидланишича, президентнинг ушбу шеъри жамоатчиликка 12 декабрь — Бетарафлик куни муносабати билан уюштирилган зиёфатда тақдим этилган.\nАввалроқ Туркманистон президенти Бетарафлик куни шарафига зиёфат уюштирганди. Шунингдек, Туркманистонда президент шарафига 2022 йил шиори танланганди.


ИнтерФУТБОЛ :: «Нефтчи» Музаффаров ва Бахриддинов билан шартнома тузди\n«Нефтчи» Музаффаров ва Бахриддинов билан шартнома тузди\nФарғонанинг “Нефтчи” профессионал футбол клуби янги мавсум аввалидаги илк трансферларини расман эълон қилди.\nЎтган мавсумни Жиззахнинг “Сўғдиёна” клуби таркибида ўтказган Музаффар Музаффаров “Нефтчи” жамоаси билан икки йиллик келишувга эришди. Айтиш керакки, 2014-йилги мавсумда Музаффар “Нефтчи” ёшлар жамоасида фаолият олиб борган ва асосий таркибда ҳам дебют қилишга эришган.\nБиз эса “Нефтчи”нинг янги вакиллари ҳисобланган Акрам Бахриддинов ҳамда Музаффар Музаффаровнинг Фарғонадаги янги фаолиятида омад ва зафарлар тилаб қоламиз!\n“Нефтчи”га хуш келибсиз!


“Токио-2020” Олимпия машъаласининг эстафетаси қачон бошланиши маълум | Uzbekistan Rugby\nHome Yangiliklar “Токио-2020” Олимпия машъаласининг эстафетаси қачон бошланиши маълум\n“Токио-2020” Олимпия машъаласининг эстафетаси 2021 йил 25 март куни Фукусима префектурасидаги J-Village Миллий спорт марказидан бошланади. Шундан сўнг машъала Япониянинг 47 префектурасидан 121 кун давомида олиб ўтилади.\n2021 йилда Япониянинг шарқий қисмида содир бўлган зилзилага 10 йил тўлиши муносабати билан машъала эстафетаси табиий офатдан энг кўп жабр кўрган ҳудудлар тикланишининг намойишига йўналтирилади. COVID-19 пандемиясидаги эстафета ўз-ўзидан инсониятнинг матонати, бирдамлиги ва ҳамжиҳатлиги рамзи бўлган Олимпия ўйинлари арафасида ҳозирги қора туйнук охиридаги умид маёғининг рамзи бўлади.\nОлимпия машъаласи 9 июлда Олимпия ўйинлари очилишининг тадбири арафасида Токиога етиб келади. COVID-19 пандемияси тарқалиши сабабли кечиктирилган “Токио-2020” Олимпия ўйинларини ихчамлаштириш доирасида машъалани олиб ўтишнинг бошланиши ва бу билан боғлиқ бошқа маросимлар қисқартирилади.\nБу тадбирда 10 минг нафар иштирокчи машъалани олиб ўтиши режалаштирилмоқда.


Нима учун Британия қироличаси туғилган кунини...\n21.04.2021 23:23 0 2126\nФото: «PA \_TASS / Yui Mok»\n21 апрель куни Буюк Британия қироличаси 95 ёшини нишонламоқда. Виндзорлар сулоласидан бўлган Елизавета Aлександра Мария Британия тарихида энг узоқ вақт ҳокимият тепасида бўлган — у 1952 йилда отаси Георг VI вафотидан кейин тахтга ўтирган. МИР 24 маълумотига кўра, қироличанинг атиги етмиш йил ҳукмронлиги даврида 15 нафар бош вазир алмашган.\nҚизиғи шундаки, Буюк Британия монархлари анъанавий равишда йилига икки марта туғилган кунини нишонлашади. Дарҳақиқат, Елизавета II 1926 йил 21 апрелда дунёга келган, аммо унинг расмий туғилган куни июнь ойининг биринчи, иккинчи ёки учинчи шанбаси — кунлар илий бошлаганда нишонланади. Ушбу ғоя ноябрда туғилган қирол Георг II га тегишли.\n1748 йилда монарх ҳукмдорнинг туғилган кунини бутун мамлакат бўйлаб кузги ёғингарчиликда нишонлаш яхши фикр эмаслигини тушунган. Ёмғир остида сайлларни ташкил этиш мушкул. Шу сабабли, у расмий байрамни ёзга қолдиришга ва ҳақиқий туғилган кунини эса оиласи даврасида нишонлашга қарор қилган.\nҚиролнинг туғилган куни Британияда миллий байрам ҳисобланади, унда нафақат лондонликлар, балки кўплаб сайёҳлар ҳам иштирок этишни хоҳлашади. Бундан ташқари, шу куни Британия хазинаси сезиларли даражада тўлдирилади, чунки байрам маросимига гувоҳ бўлишни хоҳловчилар чипта сотиб олишига тўғри келади.\nРасмий байрам Буюк Британия ва Миллатлар Ҳамдўстлигида нишонланади. Шу куни пойтахтда фестиваль ва ҳарбий парад бўлиб ўтади. У 260 йилдан ортиқ вақтдан бери ўтказиб келинмоқда. У Букингем саройи ёнидан ўтиб, Грин паркда 41 та ва Тауэрда 62 та қуролдан отилган салют билан тугайди. Парадда 1400 дан ортиқ ҳарбий хизматчи, 200 от ва 400 мусиқачи қатнашади.\nПарад Букингем саройидан бошланади, сўнг иштирокчилар от гвардияси паради бўлиб ўтадиган Уайтхолл кўчаси томон ҳаракатланишади. Сўнгра ҳаммаси Букингем саройига қайтади. Қиролича оиласи билан бирга фуқароларини балконда туриб кузатади ва ўша ердан Қироллик ҳарбий ҳаво кучлари авиашоусини томоша қилади.\nЕлизавета иккинчи ўзининг апрелдаги норасмий туғилган кунини одатда уйида, Букингем саройида барча оила аъзолари иштирокида нишонлайди. Кўпинча уларга элчилар ёки бошқа юқори мартабали меҳмонлар ҳамроҳ бўлишади. 2016 йилда ўзининг 90 йиллигида қиролича Виндзор бўйлаб сайр қилган, кейин эса ўша куни 90 ёшга тўлган оддий британияликлар билан чой ичган.\nБуюк Британия Қиролича Елизавета II туғилган кун миллий байрам